
ABSTRACT
În contextul schimbărilor produse în modul de organizare a societăţii postindustriale, analiza instituţiilor şi organizaţiilor din sectorul nonprofit/al treilea sector reprezintă una din temele de interes substanţial sub aspectul evoluţiei, organizării şi funcţionării, al implicaţiilor economice şi sociale ale acestora.

Sectorul organizaţiilor situate la intersecţia dintre sectorul public şi cel privat se află în plină expansiune, având implicaţii profunde în domeniul organizării sociale, economice, politice, precum şi în proiectarea sau elaborarea politicilor şi strategiilor de guvernare de la nivel local, regional, naţional şi chiar internaţional.


 Termenul de organizaţii ale sectorului al treilea sau de organizaţii nonprofit/nonguvernamentale/independente/voluntare desemnează acele entităţi nonguvernamentale, constituite din punct de vedere structural-legal într-o formă caritabilă sau nonprofit, al căror scop principal constă în furnizarea unor servicii publice sau cvasipublice sau de apărare a unor cauze. 

În cadrul celui de-al treilea sector sunt incluse şi alte tipuri de organizaţii - cluburi sociale, sindicate, asociaţii de veterani, camere de comerţ, partide politice – a căror activitate nu vizează obţinerea de profituri. Spre deosebire de organizaţiile de tip caritabil, acestea sunt centrate, în principal, pe beneficiul propriilor membri şi nu pe furnizarea unui serviciu public. Din acest motiv şi pentru a le diferenţia de organizaţiile de tip caritabil, ele sunt desemnate de obicei sub numele de organizaţii nonprofit pentru “beneficiu reciproc”.

Sectorul al treilea include spitale, clinici şi instituţii de ocrotire a sănătăţii, universităţi, şcoli, centre de instruire a tineretului şi adulţilor sau de perfecţionare şi recalificare, muzee, case de cultură, instituţii de asistenţă şi protecţie socială pentru şomeri, persoane vârstnice, orfani, persoane cu dizabilităţi fizice sau psihice etc. Esenţiale pentru acest tip de organizaţii sunt: caracterul nonguvernamental, oferirea unor servicii publice sau personale diversificate, respectarea riguroasă a restricţiei nondistributivităţii profitului între proprii membri, autoconducerea, implicarea parţială a persoanelor voluntare (angajate sau asociate).
Lucrarea prezintă reglementări privind organizarea şi funcţionarea organizaţiilor din sectorul nonprofit în state membre ale Uniunii Europene.

I. CONSIDERAŢII INTRODUCTIVE
Una din trăsăturile distinctive ale societăţii contemporane este reprezentată de multiplicarea şi extinderea organizaţiilor, precum şi de diversitatea şi multitudinea formelor acestora.  
Un criteriu fundamental de diferenţiere a organizaţiilor îl constituie axa public-privat. Domeniul public se referă la lumea „bunurilor colective” – bunuri utilizate în comun, imposibil sau dificil să fie oferite de „jocul pieţei” sau pentru care colectarea taxelor de utilizare este improprie. Domeniul privat este cel al separării, al punerii deoparte sau al producerii, cu costuri personale, a unor bunuri. Domeniul public aparţine poporului şi este gestionat de stat (guvern), iar cel privat se constituie în cadrul general al pieţei, implicând proprietatea privată şi obţinerea profitului. Din punct de vedere al organizării sociale, există astfel două mari sectoare: sectorul public, aflat sub controlul agenţiilor guvernamentale, şi sectorul privat, cu o multitudinea de întreprinzători şi organizaţii particulare ce funcţionează conform regulilor pieţei. Adeseori, aceste două sectoare interferează, păstrându-şi însă specificul. 

Urmare a producerii unei veritabile „revoluţii globale a asociativităţii”, prin care oamenii se asociază pe baze voluntare în organizaţii ofertante de servicii sau organizaţii protectoare/realizatoare  ale unor scopuri de grup, s-a constituit cel de-al treilea sector, desemnat ca şi „sector nonprofit”, „sector social”, „sector independent”, „sector nonguvernamental”, „sector voluntar”, „sector caritabil”, „economie socială”, „sector al societăţii civile” etc.

Specificitatea organizaţiilor din cel de-al treilea sector este conferită de următoarele caracteristici esenţiale:

- sunt entităţi private din perspectiva proprietăţii şi a generării profitului, dar publice prin finalităţi, întrucât oferă spre consum „bunuri colective” sau produse cu utilitate publică (servicii de sănătate, educative, culturale etc.);

- sunt entităţi dependente de tendinţele conturate pe piaţa distribuţiei/ redistribuţiei veniturilor, pot genera profit, dar se supun restricţiei fundamentale a nondistributivităţii profitului către cei care le controlează/conduc;

- sunt independente de instituţiile şi aparatul guvernamental, dispunând de mecanisme de conducere autonomă;
- presupun participarea persoanelor angajate/asociate/voluntare, într-o proporţie variabilă, dar inevitabilă.

1. Criterii de definire şi diferenţiere a organizaţiilor nonprofit

▪ Misiunea asumată. În ce priveşte misiunea specifică a acestor organizaţii, există cel puţin două interpretări.

Într-o primă interpretare, se consideră că aceste organizaţii sunt iniţiate, există şi funcţionează pentru a furniza anumite servicii sau pentru a apăra o anumită cauză. Funcţiile organizaţiilor nonprofit sunt centrate pe furnizarea unor servicii publice sau cvasipublice (delegate de guvern sau generate de eşecul pieţei/guvernamental) sau pe promovarea unor cauze (prin influenţarea politicilor cu influenţă directă asupra funcţionării organizaţiilor nonprofit).

Într-o a doua interpretare, se încearcă identificarea caracteristicilor ce conferă identitate specifică şi autenticitate organizaţiilor nonprofit. Aceste caracteristici ţin de o anumită consistenţă şi originalitate în modul de formulare a misiunii. Din această perspectivă, misiunea organizaţiilor nonprofit este întotdeauna legată de furnizarea “binelui social”, chiar dacă beneficiarii acestuia nu reprezintă societatea în ansamblu, ci, în unele cazuri, numai o mică parte/ grup restrâns.

▪ Organizarea formală şi nondistributivitatea profitului obţinut. Structura privată de organizare le diferenţiază de agenţiile publice (guvernamentale), iar interdicţia de nondistributivitate (referitoare la dreptul de proprietate) le distanţează de organizaţiile pentru profit.

▪ Evaluarea sarcinilor executate. Evaluarea sarcinilor aferente fiecăruia din cele 3 sectoare semnifică şi acceptarea existenţei limitelor unuia dintre sectoare, limite ce ar putea fi depăşite de potenţialul celorlalte de a prelua şi de a răspunde sarcinilor sau problemelor nesoluţionate. Din această perspectivă, se impune reconsiderarea importanţei şi rolului fiecărui sector prin prisma flexibilităţii instituţionale, respectiv a capacităţii de a răspunde schimbării rapide a circumstanţelor şi a mediului.


▪ Valorile de referinţă. Organizaţiile nonprofit şi agenţiile guvernamentale răspund în mod diferit aceluiaşi set de valori, norme sau “imperative organizaţionale”, întrucât toate organizaţiile ce au drept scop servirea publicului sunt ghidate de necesitatea atingerii unor obiective majore: echitate, sensibilitate, răspundere, eficienţă şi integritate fiscală. 
2. Clasificarea organizaţiilor


▪ În funcţie de domeniile şi tipurile principale de activitate

Grupul 1 - cultură, artă şi recreere: organizaţii recreative, sportive, de artă, muzee, grădini zoologice, cluburi sociale.

Grupul 2 - educaţie şi cercetare: şcoli şi universităţi, învăţământ profesional, educaţie permanentă, cercetare medicală, ştiinţă şi tehnologie, cercetare, ştiinţe sociale şi politice.

Grupul 3 – sănătate: spitale (pentru adulţi şi copii), sănătate mentală, sănătate publică, educaţie sanitară.

Grupul 4 - servicii sociale: organizaţii pentru bunăstarea copilului, servicii pentru tineret, pentru familii, vârstnici şi persoane cu dizabilităţi.

Grupul 5 - protecţia mediului: organizaţii pentru conservarea resurselor naturale, controlul poluării, protecţia animalelor, conservarea zonelor rurale.

Grupul 6 - dezvoltare economică şi socială: organizaţii având ca scop dezvoltarea comunitară, îmbunătăţirea infrastructurii, dezvoltarea fondului de locuinţe, dezvoltarea socială, crearea locurilor de muncă.

Grupul 7 - apărarea drepturilor şi promovarea intereselor cetăţenilor: organizaţii de promovare a unor cauze sociale şi politice, organizaţii ale grupurilor minoritare, asociaţii civice, servicii de asistenţă şi juridice, partide politice.

Grupul 8 - filantropie şi voluntariat: organizaţii pentru colectarea de fonduri, fundaţii de finanţare, organizaţii de voluntari, organizaţii de intermediere şi direcţionare fonduri.

Grupul 9 - activităţi internaţionale: organizaţii de implementare a programelor de mobilitate profesională, organizaţii de asistenţă pentru dezvoltare, de sprijin în cazul producerii unor calamităţi, de promovare internaţională a păcii şi a drepturilor omului.

Grupul 10 - organizaţii cu caracter religios.

Grupul 11 - asociaţii profesionale, de afaceri şi sindicate – asociaţii de afaceri şi patronale, asociaţii profesionale, organizaţii sindicale.

Grupul 12: alte organizaţii (care nu fac parte din categoriile menţionate).
▪ În funcţie de oferta de servicii sau de promovare a unor “cauze”

Din această perspectivă, în literatura de specialitate au fost identificate trei mari tipuri de organizaţii:

a. organizaţii filantropice sau orientate pe “beneficiul public”: organizaţii religioase, de învăţământ şi cercetare, de ocrotire a sănătăţii, de artă şi cultură, servicii sociale, de promovare a programelor de asistenţă internaţională, precum şi de furnizare de servicii juridice;

b. organizaţii guvernate de principiul “beneficiului reciproc” al membrilor: cluburi sociale, asociaţii profesionale, ligi sau societăţi comerciale, sindicate şi, în general, societăţi, asociaţii sau fundaţii care oferă propriilor membri diferite avantaje;


c. organizaţii centrate pe acţiuni politice: partide politice, grupuri de presiune, organizaţii ale mişcărilor sociale etc.; sunt organizaţii politice constituite pe bază voluntară şi nonprofit, ce urmăresc realizarea “interesului public” în sfera politicii.


▪ În funcţie de sursele de venit

În general, există 5 surse principale de obţinere a fondurilor:


a. vânzarea bunurilor şi serviciilor (firme şi organizaţii care adoptă un comportament similar firmelor comerciale pentru profit, supuse fiind însă constrângerii nondistribuţiei: spitale, şcoli şi universităţi particulare, organizaţii culturale etc.);


b. subvenţii şi alocaţii (guvernamentale sau oferite de fundaţii, corporaţii, trusturi caritabile: universităţi particulare, şcoli a căror activitate este susţinută în cea mai mare parte din subvenţii etc.);


c. donaţii şi fonduri colectate (de la persoane individuale, corporaţii, fundaţii etc.: biserici, partide politice, organizaţii de susţinere a unor cauze);


d. cotizaţii (organizaţii şi asociaţii profesionale, sindicate, cluburi, partide politice etc.);


e. dotarea proprie cu funcţii generatoare de resurse.
II. REGLEMENTĂRI PRIVIND ORGANIZAREA ŞI FUNCŢIONAREA ORGANIZAŢIILOR NONPROFIT ÎN STATE MEMBRE UE
AUSTRIA

Bază legală: Legea federală din 1974 privind înfiinţarea fundaţiilor şi a fondurilor; Legea din 1993 privind fundaţiile private; Legea din 2002 privind asociaţiile
Asociaţia – organizaţie cu personalitate juridică - este definită ca uniunea voluntară a minimum 2 persoane, organizată pe bază de statut, care nu s-a înfiinţat temporar şi care serveşte unui anumit scop comun, altul decât cel de a obţine profit (art.1., par.1 din Legea din 2002 privind asociaţiile).

Organizaţiile nonprofit pot avea următoarele forme: cooperative; companii private cu răspundere limitată; partide politice; fundaţii; asociaţii.
Cooperativele şi companiile private cu răspundere limitată

Destul de stricte şi complicate, prevederile referitoare la înfiinţarea cooperativelor sau a companiilor cu răspundere limitată se referă la: necesitatea existenţei unui capital iniţial; legalizarea de către notar a statutului; declaraţia notarială privind identitatea fondatorilor şi a tuturor viitorilor acţionari; transferul acţiunilor acestora prin act notarial.

Anual, companiile trebuie să depună la tribunalul competent declaraţii fiscale; acestea au caracter public, putând fi prezentate/trimise oricărui solicitant (contra unei taxe care nu poate depăşi costurile administrative). 

În cazul în care compania nu mai deţine active – acest lucru fiind implicit dacă în ultimii 2 ani compania nu a depus declaraţiile fiscale – compania poate fi radiată din registrul tribunalului. 

Fundaţii

Regimul juridic al fundaţiilor este reglementat de Legea federală din 1974 privind înfiinţarea fundaţiilor şi a fondurilor. Fundaţiile private sunt guvernate de Legea din 1993 privind fundaţiile private.
Fundaţiile, definite ca entităţi cu personalitate juridică, sunt înfiinţate pentru desfăşurarea unor activităţi caritabile sau pentru binele general. Fundaţiile private sunt entităţi juridice, în care fondatorii au transferat anumite bunuri în vederea atingerii unor scopuri precise.

Tipuri de fundaţii: fundaţii federale şi fundaţii de land; fundaţii religioase; fundaţii private; fonduri.
Înfiinţarea unei fundaţii se face pe baza autorizaţiei emise de tribunalul civil competent teritorial, la cererea fondatorului. Pentru obţinerea autorizaţiei, fondatorul trebuie să depună de o declaraţie conţinând informaţii privind: dorinţa fondatorului de a înfiinţa fundaţia; sediul viitoarei fundaţii; activele transferate de fondator; scopul fundaţiei (interes general sau caritabil); propunerea pentru funcţia de curator. După autorizarea fundaţiei, în termen de 6 luni de la numire, curatorul fundaţiei depune statutul fundaţiei la autoritatea competentă. Statutul trebuie să conţină următoarele specificaţii: denumirea şi adresa fundaţiei; autorizaţia de funcţionare şi capitalul; scopul, activităţile şi beneficiarii activităţilor prestate; numirea/demiterea organelor administrative şi reprezentative; competenţele acestor organe; bilanţul contabil.
Fundaţiile se înregistrează în Registrul fundaţiilor.

Fundaţiile pot presta orice fel de activităţi, inclusiv activităţi comerciale. În acest ultim caz, acestea se înregistrează în Registrul firmelor şi al companiilor. Fundaţiile se bucură de un regim fiscal caracterizat de multe scutiri, deduceri şi alte avantaje financiare.

Asociaţii

Majoritatea organizaţiilor nonprofit au forma asociaţiilor (peste 95% din numărul total al organizaţiilor nonprofit). 

▪ Înfiinţare 

Autorităţile locale districtuale/direcţiile poliţiei federale au competenţa monitorizării respectării de către asociaţii a Legii privind asociaţiile. Pe lângă dreptul de autorizare a înfiinţării asociaţiilor, acestea au dreptul de a refuza autorizarea dacă scopul, denumirea sau organizarea asociaţiei contravin legii (art.12 din Legea privind asociaţiile), dreptul de a o desfiinţa (art.29 din aceeaşi lege) în cazul în care asociaţia încalcă legea penală, încalcă scopurile activităţii declarate prin statut sau nu întruneşte condiţiile legale de existenţă, precum şi dreptul de a aplica sancţiunea amenzii pentru nerespectarea legii (dacă fapta nu constituie infracţiune penală)
.

Conform dispoziţiilor din Secţiunea 3 a Legii privind asociaţiile, statutul trebuie să cuprindă: denumirea asociaţiei (din care să reiasă clar scopul acesteia); sediul (care trebuie să se afle pe teritoriul naţional); o declaraţie clară şi cuprinzătoare referitoare la obiectul de activitate; activităţile şi resursele financiare aferente; regulile privind calitatea de membru al asociaţiei; informaţii referitoare la structura internă şi organizare: adunarea generală; convocarea acesteia (cel puţin o dată la 4 ani); înfiinţarea consiliului de conducere (format din minimum 2 persoane); autoritatea independentă de supraveghere desemnată de adunarea generală.  
▪ Înregistrare
Toate asociaţiile trebuie înregistrate în Registrul central al asociaţiilor. În general, orice persoană are dreptul de a afla date specifice privind o asociaţie. Pot fi furnizate următoarele date: denumirea autorităţii competente locale; denumirea completă a asociaţiei; numărul din Registru al asociaţiei; data înfiinţării asociaţiei; sediul asociaţiei şi adresa poştală;  regulamentul de reprezentare a asociaţiei conform statutului; denumirea organului reprezentativ al asociaţiei; perioada de valabilitate de autorizaţiei de reprezentare a organului asociaţiei, în conformitate cu statutul; avizul anual al auditorului; lichidarea voluntară şi lichidarea legală a asociaţiei de către autoritatea competentă; lichidarea/post-lichidarea, numele lichidatorului, finalizarea lichidării/post-lichidării.
Orice modificare legată de organele reprezentative sau de adresele poştale se notifică, în termen de 4 săptămâni, autorităţilor competente. Pe baza notificărilor, autoritatea competentă introduce noile date în Registrul central al asociaţiilor. 

▪ Gestiune contabilă
Legea privind asociaţiile conţine dispoziţii privind gestiunea contabilă. Astfel,  activele şi proprietăţile asociaţiei trebuie folosite numai în scopul menţionat în registru şi în statut. Orice asociaţie are obligaţia de a desemna doi auditori independenţi şi de a informa membrii asupra resurselor financiare şi a raportului auditorului privind bazele veniturilor totale. Dacă auditorul constată anumite nereguli, se convoacă adunarea generală, care este informată asupra neregulilor constatate.

În general, toate asociaţiile au obligaţia de a achita impozitele. Totuşi, asociaţiile caritabile/umanitare sau religioase (ca şi alte organizaţii nonprofit)  pot solicita scutirea de taxe. Pentru acordarea scutirii de taxe, autorităţile fiscale au obligaţia de a verifica şi evalua caracterul caritabil al organizaţiei nonprofit (baza evaluării constituind-o statutul), iar asociaţiile pe cea de a prezenta rapoarte contabile detaliate şi transparente.
 

▪ Obligaţii 
Obligaţii generale: stabilirea regulilor de organizare internă (adunarea generală, consiliul de conducere); depunerea la autoritatea competentă a documentelor legale necesare; dizolvarea asociaţiei în cazul în care scopul acesteia contravine legislaţiei naţionale; înregistrarea în Registrul central al asociaţiilor; asigurarea efectuării auditului anual de către doi auditori independenţi.
Obligaţii suplimentare pentru asociaţiile de mărime medie. Dacă veniturile sau cheltuielile au depăşit 1 milion € în fiecare din anteriorii 2 ani, declaraţiile financiare ale asociaţiei trebuie să includă un bilanţ contabil, precum şi un bilanţ al profitului şi pierderilor. Declaraţiile financiare trebuie verificate şi certificate anual de doi auditori independenţi în aceleaşi condiţii ca şi declaraţiile financiare ale companiilor cu răspundere limitată/companiilor mici şi mijlocii.

Obligaţii suplimentare pentru asociaţiile mari. Dacă veniturile/cheltuielile au depăşit suma de 3 milioane € în fiecare din anteriorii 2 ani, declaraţiile financiare trebuie verificate şi certificate de un auditor legal; suplimentar, declaraţia financiară trebuie să fie şi mai detaliată şi să fie însoţită de o anexă cu cifre concrete. Cerinţele sunt aceleaşi pentru societăţile mari pe acţiuni.

Obligaţii suplimentare pentru asociaţiile care au primit donaţii.
Asociaţia care a primit donaţii a căror valoare a depăşit 1 milion € în fiecare din anteriorii 2 ani are şi obligaţia de a prezenta o declaraţie financiară anuală extinsă, verificată şi certificată, inclusiv o anexă care să permită verificarea utilizării sumelor donate în conformitate cu scopurile statutare. 
▪ Resurse financiare

Nu există reglementări generale privind sprijinul financiar al asociaţiilor. Cererile de subvenţionare publică pot fi adresate fiecărei municipalităţi, provincii şi/sau autorităţi federale eligibile, în funcţie de scopurile specifice şi activităţile asociaţiei. Alte surse importante de venit pentru asociaţii sunt cotizaţiile membrilor, donaţiile şi diverse granturi.

Sumele şi folosirea cotizaţiilor membrilor, fondurile publice şi donaţiile trebuie publicate.
BELGIA
Bază legală: Constituţie; Legea din 27 iunie 1921 privind asociaţiile fără scop lucrativ, asociaţiile internaţionale fără scop lucrativ şi fundaţiile 
Dreptul de asociere este garantat constituţional: “Art.24. Cetăţenii belgieni au dreptul de a se asocia; acest drept nu poate fi supus nici unei măsuri preventive”. 

Art.1 din Legea din 27 iunie 1921 privind asociaţiile fără scop lucrativ, asociaţiile internaţionale fără scop lucrativ şi fundaţiile defineşte asociaţiile ca fiind organizaţiile care “nu desfăşoară activităţi industriale/comerciale şi care nu caută să obţină câştiguri materiale pentru membrii săi.” 

▪ Condiţiile privind constituirea asociaţiilor fără scop lucrativ sunt definite de  Legea din 27 iunie 1921 şi de Codul societăţilor.

Dacă asociaţia nu are scop lucrativ şi nu exercită activităţi comerciale (ASBL), trebuie îndeplinite condiţiile prevăzute de art.1, 2 şi 3 din Legea din 27 iunie 1921. Asociaţia internaţională fără scop lucrativ (AISBL) poate fi înfiinţată  în condiţiile prevăzute de art.46 şi 48 din legea menţionată. Fundaţiile pot fi înfiinţate în conformitate cu art. 28 şi 29 din lege.

Asociaţia care exercită activităţi comerciale fără să urmărească îmbogăţirea membrilor săi este o asociaţie cu finalitate socială, guvernată de prevederile Codului societăţilor (Cartea X ) şi, în ce priveşte înfiinţarea, de articolul 661 din acelaşi Cod.

Nici unul din aceste tipuri de societăţi nu prevalează asupra altora; alegerea unei anumite forme juridice de asociere depinde de scopurile urmărite de persoanele care se asociază şi de activităţile pe care acestea îşi propun să le pună în practică pentru atingerea scopurilor.
Numărul asociaţiilor fără scop lucrativ este de peste 70.000, iar numărul angajaţilor de 270.000. Dacă se adaugă angajaţii subvenţionaţi integral de autorităţile publice (personalul din învăţământul liber în principal), totalul ajunge la cca 428.000 angajaţi. Activitatea acestora se desfăşoară în diverse domenii: sănătate, educaţie, acţiune socială, protecţia mediului, dezvoltare şi acţiuni umanitare, sport, activităţi recreative, cultură, apărarea drepturilor, mişcări ale tinerilor etc.

Asociaţiile fără scop lucrativ (ASBL)

Pe teritoriul Belgiei, constituirea unei asociaţii este liberă, dar acordarea personalităţii juridice este subordonată condiţiilor legale referitoare la formalităţile de înregistrare şi de publicitate.

Conform art.3, par.1, asociaţia dobândeşte personalitate juridică la data depunerii la grefa tribunalului de comerţ competent territorial, a statutului, a actelor de nominalizare a administratorilor şi, dacă este cazul, a persoanelor abilitate să reprezinte asociaţia. Statutul asociaţiei, actele referitoare la nominalizarea (sau încetarea funcţiilor) administratorilor, a persoanelor delegate pentru asigurarea gestiunii zilnice, a persoanelor abilitate să reprezinte asociaţia şi a comisarilor se publică în anexele Monitorului belgian. 

Statutul unei asociaţii trebuie să cuprindă următoarele informaţii:

- numele, prenumele, domiciliul fiecărui fondator sau, în cazul unei persoane juridice, denumirea socială, forma juridică şi adresa sediului social;

- denumirea şi adresa sediului social al asociaţiei, precum şi indicarea arondării judiciare aferente;

- numărul minim al membrilor (care nu poate fi mai mic de 3);

- desemnarea exactă a scopului/scopurilor pentru care se înfiinţează;

- condiţiile şi formalităţile de aderare la  şi de ieşire din asociaţie a membrilor;

- atribuţiile şi modul de convocare a adunării generale, precum şi modul în care rezoluţiile acesteia sunt aduse la cunoştinţa membrilor şi a terţilor;

- modul de nominalizare, de încetare a funcţiilor şi de revocare a administratorilor, conţinutul atribuţiilor şi modul de exercitare a acestora, precum şi durata mandatului acestora; dacă este cazul, modul de nominalizare, de încetare a funcţiilor şi de revocare a persoanelor delegate cu gestiunea zilnică a asociaţiei, conţinutul atribuţiilor şi modul de exercitare a acestora;

- valoarea maximă a cotizaţiilor membrilor;

- destinaţia patrimoniului asociaţiei în cazul dizolvării;

- durata existenţei asociaţiei în cazul în care nu are caracter permanent.

Pentru fiecare asociaţie fără scop lucrativ, la grefa tribunalului de comerţ competent territorial se păstrează un dosar conţinând:

- statutul asociaţiei;

- actele referitoare la nominalizarea sau încetarea funcţiilor administratorilor, a persoanelor delegate pentru asigurarea gestiunii zilnice, a persoanelor abilitate să reprezinte asociaţia şi a comisarilor;

- copia listei membrilor asociaţiei;

- deciziile referitoare la nulitatea/dizolvarea asociaţiei, la lichidarea acesteia, precum şi la nominalizarea şi încetarea funcţiilor lichidatorilor;

- conturile anuale ale asociaţiei;

- modificările actelor, documentelor şi deciziilor menţionate;

- textul coordonat al statutului, ca urmare a modificării acestuia.

Toate documentele şi publicaţiile asociaţiei trebuie să poarte, în mod obligatoriu, menţiunea “asociaţie fără scop lucrativ”.

▪ Resurse financiare

Asociaţiile fără scop lucrativ recurg, în general, la resurse mixte; în funcţie de tipul activităţilor desfăşurate, acestea provin din vânzări, subvenţii publice, donaţii şi cotizaţii. Subvenţiile reprezintă aproximativ 41% din veniturile asociaţiilor; condiţiile de acordare variază în funcţie de autorităţile care le alocă.

Asociaţiile internaţionale fără scop lucrativ (AISBL)
Conform art.46, asociaţia internaţională fără scop lucrativ este asociaţia care nu desfăşoară activităţi industriale/comerciale şi care nu caută să obţină câştiguri materiale pentru membrii săi.
Sub sancţiunea nulităţii, asociaţia internaţională fără scop lucrativ se constituie prin act autentic. Aceasta dobândeşte personalitate juridică în condiţiile legii. Notarul trebuie să verifice şi să ateste respectarea dispoziţiilor legale. 

Regele acordă personalitate juridică, în condiţiile şi în limitele Legii din 27 iunie 1921, asociaţiilor deschise belgienilor şi străinilor, care au sediul social în Belgia şi care au un scop nelucrativ de utilitate internaţională, cu condiţia ca scopul/ activităţile desfăşurate să nu contravină legii sau ordinii publice.
Dispoziţiile art.48 reglementează conţinutul statutului unui asemenea tip de asociaţie, respectiv:
- denumirea AISBL şi adresa sediului social;

- descrierea exactă a scopului şi activităţilor asociaţiei;

- condiţiile şi formalităţile de aderare la şi de ieşire din asociaţie; categoriile de membri;

- drepturile şi obligaţiile membrilor;

- atribuţiile, modul de convocare şi procesul decizional al organului general de conducere a asociaţiei internaţionale fără scop lucrativ, precum şi condiţiile în care rezoluţiile acestuia sunt aduse la cunoştinţa membrilor:

- atribuţiile, modul de convocare şi procesul decizional al organului de administrare al AISBL, modul de nominalizare, încetarea funcţiilor şi revocarea administratorilor, conţinutul atribuţiilor şi modul de exercitare a acestora, precum şi modul de desemnare a persoanelor abilitate să angajeze asociaţia în relaţia cu terţii şi de a o reprezenta în acţiunile în justiţie;
- condiţiile de modificare a statutului, de dizolvare şi de lichidare a asociaţiei, precum şi destinaţia patrimoniului acesteia.
Fundaţiile

Conform art.27 din Legea din 27 iunie 1921, înfiinţarea unei fundaţii “este rezultatul unui act juridic care emană de la una sau mai multe persoane fizice sau juridice constând în afectarea unui patrimoniu pentru realizarea unui scop dezinteresat determinat. Fundaţia nu poate procura un câştig material nici fondatorilor, nici administratorilor şi nici unei alte persoane, cu excepţia, pentru ultima categorie, a cazului în care este vorba de realizarea unui scop dezinteresat.
Fundaţia nu are nici membri şi nici asociaţi. 

Sub sancţiunea nulităţii, fundaţia se constituie prin act autentic (…). Fundaţia se bucură de personalitate juridică în condiţiile definite în prezentul titlu. Notarul trebuie să verifice şi să ateste respectarea dispoziţiilor prevăzute în prezentul titlu. 

O fundaţie poate fi recunoscută ca fiind de utilitate publică atunci când tinde spre realizarea unei opere cu caracter filantropic, filozofic, religios, ştiinţific, artistic, pedagogic sau cultural.

Fundaţiile recunoscute ca fiind de utilitate publică poartă denumirea de fundaţie de utilitate publică. Celelalte fundaţii poartă denumirea de fundaţie privată”.

Conform art.28, statutul unei fundaţii trebuie să cuprindă următoarele prevederi:

- numele, prenumele, domiciliul, data şi locul de naştere al fiecărui fondator sau, în cazul unei persoane juridice, denumirea socială, forma juridică şi adresa sediului social;

- denumirea fundaţiei;

- descrierea exactă a scopului/scopurilor pentru care se înfiinţează, precum şi a activităţilor ce urmează se fi desfăşurate pentru atingerea acestuia/acestora;

- adresa sediului fundaţiei (care trebuie să fie pe teritoriul Belgiei);

- modul de nominalizare, revocare şi încetare a funcţiilor administratorilor, conţinutul atribuţiilor şi modul de exercitare a acestora;

- destinaţia patrimoniului fundaţiei în caz de dizolvare; statutul poate prevedea că, odată cu atingerea scopului dezinteresat, fondatorul sau urmaşii acestuia pot prelua o sumă egală cu valoarea bunurilor/bunurile afectate de fondator realizării scopului fundaţiei;

- condiţiile de modificare a statutului;

- modul de reglementare a conflictului de interese.

Dobândirea personalităţii juridice este reglementată de dispoziţiile art.29: o fundaţie privată dobândeşte personalitate juridică în ziua în care statutul şi actele privind nominalizarea administratorilor sunt depuse la dosarul ţinut de grefa tribunalului de comerţ, în condiţiile prevăzute la art.31.1.
Statutul unei fundaţii de utilitate publică se comunică ministrului justiţiei, care are competenţa primirii cererii de acordare a personalităţii juridice şi de aprobare a statutului. Personalitatea juridică se dobândeşte la data emiterii decretului regal de recunoaştere a fundaţiei de utilitate publică.

DANEMARCA
Bază legală: Constituţie; Legea nr.300 din 6 iunie 1983 privind fundaţiile şi anumite categorii de asociaţii 

Art.78 din Constituţie garantează şi protejează dreptul şi libertatea de asociere:
“1. Membrii publicului au dreptul de a forma asociaţii în orice scop legal, fără autorizare prealabilă.

2. Asociaţiile care operează sau încearcă să-şi atingă scopurile prin folosirea violenţei, incitării la violenţă sau prin acţiune criminală împotriva celor care gândesc diferit pot fi dizolvate prin hotărâre judecătorească.

3. Nici o asociaţie nu poate fi dizolvată prin hotărâre a Guvernului. Totuşi, o asociaţie poate fi temporar interzisă, caz în care, împotriva acesteia, pot fi declanşate imediat procedurile de dizolvare.

4. Cazurile privind dizolvarea asociaţiilor politice pot fi aduse, fără autorizaţie specială, în faţa celei mai înalte Curţi din Danemarca.

5.  Efectele legale ale unei astfel de dizolvări se stabilesc în detaliu prin lege.”
Regimul juridic aplicabil organizaţiilor fără scop lucrativ – reglementat de Legea din 6 iunie 1984 privind fundaţiile şi anumite categorii de asociaţii - este diferit după cum este vorba despre o fundaţie sau asociaţie.
Legea, care conţine prevederi referitoare la înfiinţarea şi organizarea fundaţiilor şi a anumitor asociaţii (sindicate şi asociaţii cu caracter economic), nu prevede condiţii speciale pentru constituirea unei asociaţii fără scop lucrativ. Regula constă în elaborarea documentelor de constituire şi a statutelor. Asociaţia se constituie prin contract şi, din momentul constituirii, dobândeşte personalitate juridică independentă.

Nu există nici o regulă specială de organizare internă a asociaţiei. Adunarea generală dispune de autoritate supremă în ce priveşte organizarea asociaţiei. De regulă, asociaţia este condusă de consiliul de administraţie.

Resurse financiare. Asociaţiile voluntare/organizaţiile fără scop lucrativ pot primi subvenţii publice alocate de guvernul central şi guvernele municipale. O parte a subvenţiilor se alocă de Loteria Naţională.

În Danemarca, există 101.000 organizaţii nonprofit, în cadrul cărora desfăşoară diverse activităţi un număr de 1,9 milioane de cetăţeni (43% din numărul locuitorilor).
Asociaţiile

▪ Asociaţiile fără scop lucrativ pot fi înfiinţate de persoane publice/private fără îndeplinirea unor formalităţi administrative. Pentru a se putea constitui, acestea trebuie să aibă un statut şi un organ de conducere. Din momentul constituirii, asociaţiile dobândesc personalitate juridică independentă. Pentru deschiderea contului bancar/obţinerea sprijinului logistic/financiar din partea statului, asociaţiile trebuie să întocmească un dosar cuprinzând numele şi adresa sediului asociaţiei, lista membrilor fondatori şi a membrilor consiliului de administraţie. Dosarul se depune la bancă (pentru deschiderea contului) şi la autoritatea comunală competentă (pentru sprijin logistic sau financiar).

▪ Asociaţiile supuse procedurii legale de constituire sunt: 

- confederaţiile patronale, sindicatele şi asociaţiile profesionale care au ca scop principal protejarea intereselor economice ale grupului profesional din care fac parte membrii acestora;

- asociaţiile ale căror resurse provin în principal din cotizaţiile organizaţiilor menţionate, dacă unul din obiectivele acestora îl constituie gestionarea intereselor grupului profesional căruia îi aparţin membrii acestora.

Regimul juridic al acestor asociaţii este reglementat de Legea din 6 iunie 1984 privind fundaţiile şi anumite categorii de asociaţii.
Statutul, precum şi informaţiile referitoare la consiliul de administraţie se transmit, în termen de 3 luni de la înfiinţare, autorităţii fiscale a comunei în care asociaţia are sediul social. 

Statutul trebuie să conţină următoarele date: denumirea asociaţiei; comuna în care se află sediul social; obiectul de activitate al asociaţiei; numărul membrilor din conducerea asociaţiei şi modul de desemnare a acestora; relaţiile dintre membri, condiţiile de aderare şi de retragere; angajamentele membrilor raportate la obligaţiile asociaţiei; perioada exerciţiului bugetar şi modalităţile de prezentare a conturilor anuale; modalităţile de dizolvare şi durata asociaţiei.

Funcţionarea asociaţiilor este iniţial stabilită de fondatorii asociaţiei şi, ulterior, de adunările generale anuale ale membrilor.

Regimul dizolvării poate fi stabilit prin statut, în limitele dreptului comun şi conform principiilor jurisprudenţei.

Asociaţia păstrează personalitatea juridică până la dizolvare de către adunarea generală. Lichidarea se efectuează fie de lichidatori privaţi, fie de tribunal.

Conform art.18 din Constituţie, nici o asociaţie nu poate fi dizolvată printr-o măsură guvernamentală, fiind posibilă numai dizolvarea judiciară a asociaţiilor ale căror activităţi se caracterizează prin violenţă/incitare la violenţă sau a asociaţiilor ilegale.

Fundaţiile

Fundaţiile private fără scop lucrativ şi de interes general sunt reglementate de Legea nr.300 din 6 iunie 1984.  Legea nu se aplică: fundaţiilor cu caracter public legate de o comună/department sau înfiinţate prin lege şi supuse controlului statului; fundaţiilor care depind de Biserica naţională/congregaţii religioase/ instituţii de învăţământ autorizate de stat; fundaţiilor cu scop lucrativ reglementate prin legi speciale.

▪ Înfiinţare
Fundaţiile pot fi create de persoane fizice sau juridice prin atribuirea unui capital având o anumită valoare, destinat unui obiectiv determinat şi de interes general. Cu aprobarea Ministerului Justiţiei, pot fi înfiinţate fundaţii cu un capital având o valoare inferioară celei prevăzute legal. 
Elemente caracteristice:

- activele fundaţiei trebuie să fie în mod irevocabil separate de patrimoniul fondatorului;

- statutul trebuie să prevadă expres imposibilitatea transferului activelor fundaţiei către fondator, soţia sau copiii minori ai acestuia (prin lichidare, alocare sau sub formă de împrumut);

- fundaţia trebuie să aibă unul sau mai multe obiecte de activitate specifice;
- administraţia fundaţiei trebuie să aibă independenţă faţă de fondator;

- fundaţia trebuie să fie proprietara activelor;
- fundaţie este persoană juridică independentă.
Actul de fondare şi declaraţia. Înfiinţarea unei fundaţii se poate realiza prin act sub semnătură privată.
În termen de 3 luni de la înfiinţare, statutul fundaţiei trebuie transmis Ministerului Justiţiei şi autorităţii fiscale a comunei în care fundaţia are sediul social. 

Numele fondatorului/fondatorilor, precum şi lista membrilor primului consiliu de administraţie trebuie precizate în statut sau într-un document anexă.

Statutul fundaţiei trebuie să conţină următoarele date: denumire; sediu social (şi numele comunei); obiectul de activitate; valoarea capitalului şi modalităţile de alocare; drepturile sau avantajele speciale eventual acordate fondatorilor/altor persoane; numărul membrilor consiliului de administraţie şi modul de desemnare a acestora; date referitoare la exerciţiul bugetar şi la modalităţile de control al conturilor; modalitatea de utilizare a veniturilor.

▪ Organizare şi funcţionare
Statutul reglementează modalităţile de funcţionare şi de conducere a fundaţiei care, spre deosebire de o asociaţie, nu are o adunare generală a membrilor.
Consiliul de administraţie trebuie să aibă minimum 3 membri, cu excepţia cazului în care autoritatea administrativă de tutelă eliberează o autorizaţie specială pentru un număr mai mic de membri. Cel puţin jumătate din administratori trebuie să aibă domiciliul în Danemarca, cu excepţia cazului în care autoritatea administrativă competentă acordă o scutire specială pentru această obligaţie. 

Fondatorul şi membrii familiei nu pot deţine majoritatea de voturi în consiliul de administraţie.

Administratorul poate fi remunerat conform uzanţelor, în funcţie de sarcinile încredinţate. Consiliul de administraţie poate numi unul/mai mulţi directori salariaţi care trebuie să fie majori şi să aibă domiciliul în Danemarca.

Consiliul de administraţie are obligaţia de a se reuni periodic, la convocarea preşedintelui şi poate delibera valabil dacă cel puţin jumătate din numărul membrilor sunt prezenţi. 

▪ Tutela administrativă
Fundaţiile se află sub controlul Ministerului Justiţiei. Acesta poate solicita orice informaţie necesară privind funcţionarea fundaţiei sau poate impune modificarea statutului/obiectului de activitate.

▪ Dizolvarea-lichidarea 
La propunerea consiliului de administraţie, Ministerul Justiţiei poate autoriza fuziunea cu altă fundaţie sau dizolvarea prin distribuire de capital, dacă activul nu mai este proporţional cu scopurile fixate.
FINLANDA
Bază legală: Constituţie; Legea nr.503/1989 privind asociaţiile
Dreptul de asociere este consacrat constituţional: 

„Art.13 - Libertatea adunărilor şi libertatea de asociere 
Orice persoană are dreptul de a organiza adunări şi demonstraţii fără autorizaţie, precum şi dreptul de a participa la acestea.
Orice persoană are libertatea de asociere. Libertatea de asociere cuprinde dreptul de a forma o asociaţie fără autorizaţie, de a fi sau de a nu fi membru al unei asociaţii şi de a participa la activităţile unei asociaţii.
Libertatea de a înfiinţa sindicate şi de a se organiza pentru apărarea altor interese este de asemenea garantată.

Prevederi detaliate privind exercitarea libertăţii adunărilor şi libertatea de asociere se stabilesc prin lege.”

În 2010, în Registrul asociaţiilor figurau 131.738 asociaţii. Pe domenii de activitate, situaţia este următoarea: sport şi educaţie fizică – 30%; cultură – 20%; profesiuni – 15%; activităţi recreative – 10%; social şi sănătate – 6,5%; politică – 6%; apărare naţională şi relaţii internaţionale – 3%; credinţe religioase şi non-religioase – 1,5%; comunităţi religioase – 0,5%; altele – 7%.
▪ Înfiinţare
Legea nr.503/1989 privind asociaţiile reglementează înfiinţarea, organizarea şi funcţionarea asociaţiilor.
 “Capitolul 1
Art.1 – Aplicare

O asociaţie poate fi înfiinţată pentru realizarea comună a unui scop nonprofit. Scopul nu poate fi contrar legii sau unui comportament corespunzător.

Asociaţiile sunt guvernate de dispoziţiile acestei legi.

Art.2 – Restricţii de aplicare

Această lege nu se aplică unei corporaţii având ca scop obţinerea de profit sau al unui beneficiu financiar direct pentru un membru sau ale cărei scopuri sau activităţi sunt în primul rând financiare.

Această lege se aplică unei corporaţii care a fost înfiinţată prin statut pentru un scop special prevăzut în mod expres.

Comunităţile religioase sunt guvernate de prevederi speciale.

Art.3 – Asociaţii interzise

O asociaţie care din cauza obedienţei impuse membrilor, a divizării în unităţi sau grupuri sau a deţinerii de arme este considerată, parţial sau total, organizată militar, este interzisă.
Art.4 – Asociaţii supuse autorizării

O asociaţie ale cărei activităţi includ antrenamentul pentru folosirea armelor de foc şi al cărei scop unic nu constă în vânătoare, poate fi înfiinţată numai cu autorizarea guvernului regional.

Art.5 – Activităţi economice

O asociaţie poate face comerţ sau poate desfăşura altă activitate economică prevăzută în regulament pentru realizarea scopului sau considerată nesemnificativ economică.

Art.6 – Efectele legale ale înregistrării

O asociaţie poate obţine drepturi, se poate angaja şi poate apărea în faţa unui tribunal sau a altei autorităţi ca parte, dacă a fost înregistrată în conformitate cu prevederile acestei legi.

Membrii asociaţiei înregistrate nu răspund personal pentru angajamentele asociaţiei.  

Capitolul 2 – Înfiinţarea asociaţiilor

Art.7 – Carta

Carta se elaborează odată cu înfiinţarea asociaţiei, iar regulamentul asociaţiei se anexează acesteia. Carta se datează şi se semnează de 3 sau mai multe persoane care se asociază. O persoană fizică fondatoare trebuie să aibă vârsta de minimum 15 ani.

Art.8 – Regulamentul

Regulamentul unei asociaţii trebuie să conţină:

- denumirea asociaţiei;
- municipalitatea din Finlanda în care asociaţia îşi are sediul;
- scopul şi formele de activitate ale asociaţiei;
- obligaţia a membrilor de a achita cotizaţia şi alte contribuţii;
- numărul/numărul minim şi maxim al membrilor comitetului executiv, auditorii şi mandatul acestora;

- perioada exerciţiului financiar al asociaţiei;
- data alegerii comitetului executiv şi a auditorilor, a adoptării bugetului anual şi a deciziei privind încheierea exerciţiului bugetar;
- modul şi perioada în care se convoacă adunarea asociaţiei şi

- modul în care se utilizează activele asociaţiei în cazul dizolvării sau desfiinţării.”
▪ Înregistrare
Capitolul 9 din Legea privind asociaţiile conţine dispoziţii referitoare înregistrarea în Registrul asociaţiilor.
“Art.47 – Autorităţile
Registrul asociaţiilor este ţinut de Consiliul naţional pentru licenţe şi înregistrare din Finlanda. 

Birourile de registru au rolul de autorităţi locale în probleme privind registrul asociaţiilor.

Registrul asociaţiilor, precum şi documentele aferente sunt publice. Orice persoană are dreptul de a obţine extrase şi certificate de la Registru, precum şi orice documente aferente, în modalitatea reglementată de Legea 621/1999 privind transparenţa activităţilor Guvernului.

Art.48 – Declaraţia de bază

Declaraţia scrisă pentru înregistrarea unei asociaţii (declaraţia de bază) se depune la Consiliul naţional pentru licenţe şi înregistrare sau la autoritatea locală în care îşi are sediul asociaţia şi care o înaintează Consiliului naţional pentru licenţe şi înregistrare din Finlanda.
Declaraţia de bază, însoţită de carta şi de regulamentul asociaţiei, conţine denumirea integrală a asociaţiei, adresa, domiciliul şi codul numeric personal al preşedintelui comitetului şi al fiecărei persoane autorizate să semneze în numele asociaţiei, precum şi, dacă există, limitele dreptului de a semna în numele asociaţiei prevăzute la art.36. Dacă o astfel de persoană nu are cod numeric personal finlandez, se menţionează data sa de naştere.

Preşedintele comitetului executiv al asociaţiei semnează declaraţia şi confirmă faptul că informaţiile din declaraţie sunt corecte, iar persoanele cu drept de semnătură sunt legal competente.

Art.49 – Procesarea declaraţiilor de bază şi înregistrarea asociaţiilor

În declaraţiile de bază, Consiliul naţional pentru licenţe şi înregistrare verifică dacă:

- declaraţia este întocmită conform procedurii prevăzute la art.48

- denumirea asociaţiei este distinctă de denumirile asociaţiilor înscrise anterior în registru şi nu conduce la confuzii; 
- sunt îndeplinite condiţiile prevăzute la Capitolul 1;
- nu există nici un alt obstacol legal pentru înregistrare.

În cazul în care există un obstacol pentru înregistrare, în sensul primului paragraf, iar declaraţia nu este totuşi considerată inadmisibilă sau înregistrarea nu este respinsă imediat, persoana care a completat declaraţia are posibilitatea de a completa sau corecta declaraţia sau de a prezenta explicaţii, în perioada stabilită de Consiliul naţional pentru licenţe şi înregistrare (…). Dacă obstacolul în calea înregistrării continuă să existe după ce declaraţia a fost completată sau corectată sau explicaţiile au fost date, înregistrarea trebuie respinsă. În cazul în care există motive fundamentate, persoanei care a scris declaraţia i se poate acorda o nouă perioadă limită de timp. 
Dacă nu este identificat nici un obstacol pentru înregistrare, asociaţia este înscrisă în registru imediat. (…)

Art.53 – Raportul privind dizolvarea

Raportul privind dizolvarea unei asociaţii se elaborează de preşedintele comitetului executiv sau de un lichidator; în raport se menţionează persoanele care au acţionat ca şi lichidatori, precum şi faptul că au fost îndeplinite măsurile de lichidare.”
▪ Resurse financiare
Modalităţile de finanţare variază considerabil. Există diferenţe între organizaţiile locale şi federaţiile naţionale. Unele organizaţii şi federaţii funcţionează practic fără subvenţii publice; altele beneficiază de un sprijin substanţial.
Cifra de afaceri a organizaţiilor civile se ridică la cca 5 miliarde €. Fondurile publice sunt de aproximativ 1,6 miliarde € (circa 30% din cifra menţionată). Cea mai mare parte a fondurilor publice este alocată organizaţiilor din sectorul social şi al sănătăţii.

Majoritatea organizaţiilor locale se autofinanţează. Procentul donaţiilor private este semnificativ numai în cazul asociaţiilor religioase. Autofinanţarea include venitul operaţional şi cotizaţiile membrilor. În sectorul social şi al sănătăţii, finanţarea municipală poate reprezenta 60-70%, dar în alte sectoare acest procent este mic.

La nivelul federaţiei asociaţiilor, finanţarea statului se ridică, în medie, la 30-40%.  Sprijinul se acordă în principal de Loteria Naţională şi de Asociaţia jocurilor mecanice; numai o mică parte provine de la bugetul statului.  

FRANTA
Bază legală: Legea din 1 iulie 1901 privind contractul de asociere

Principiul libertăţii de asociere, unul din principiile fundamentale recunoscute de legile Republicii, este în mod solemn recunoscut în Preambulul Constituţiei.
▪ Înfiinţarea  asociaţiilor fără scop lucrativ
Asociaţia este convenţia prin care două sau mai multe persoane pun în comun, într-o manieră permanentă, cunoştinţele sau activităţile într-un alt scop decât cel de a obţine beneficii. Asociaţia este guvernată de principiile generale de drept aplicabile contractelor şi obligaţiilor.

Asociaţiile se pot înfiinţa liber, fără a fi necesare autorizarea şi declaraţia prealabilă; aceste asociaţii nu au personalitate juridică.   Personalitatea juridică se dobândeşte prin declararea asociaţiei.  
Statutul reprezintă contractul de asociere. Este “regula jocului” care leagă membrii asociaţiei atât între ei cât şi cu terţii. Întrucât statutul trebuie să însoţească declaraţia de asociere depusă la prefectură, acesta are caracter obligatoriu. 

Asociaţia este formată din diferite organe care îşi repartizează competenţele şi puterile în scopul asigurării bunei organizări a asociaţiei. Funcţionarea internă a asociaţiei este guvernată de regulamentul intern (neobligatoriu).

În perioada 2006-2009, în Franţa metropolitană (fără teritoriile de peste mări şi Alsacia-Mosella), au fost înfiinţate, în medie, 63.470 asociaţii declarate.

▪ Contractul de asociere
Cadrul legal destul de puţin constrângător permite înfiinţarea unui număr mare de asociaţii. Pentru a exista, contractul cu obiect licit trebuie încheiat de mai multe părţi cu capacitate de contractare. Acestea îşi manifestă consimţământul, iar adunarea constitutivă a asociaţiei dă formă acestei voinţe.
Condiţii ale contractului asociativ
Număr membri: pentru înfiinţarea unei asociaţii este necesar un număr de minimum 2 persoane fizice sau juridice (art.1 din Legea din 1 iunie 1901).

Capacitate : pot fi parte a contractului numai persoanele majore sau asimilate acestora (minorul emancipat, minorii protejaţi în anumite condiţii).
Consimţământ : voinţa exprimată a aderenţilor sau a conducătorilor, manifestată oficial faţă de proiectul asociativ, constituie una din condiţiile esenţiale ale contractului asociativ.

Obiectul contractului : aplicarea principiului libertăţii statutare. Motivele reunirii persoanelor sub formă asociativă sunt nelimitate. Acest principiu fundamental este definit prin sublinierea de către lege a asociaţiilor interzise. Astfel, conform art.3 din Legea din 1 iulie 1901 « orice asociaţie fondată pe o cauză sau având un obiect ilicit, contrar legilor, bunelor moravuri sau care ar avea ca scop atingerea integrităţii teritoriului naţional şi forma republicană de guvernământ este nulă şi neavenită. »

Caracterul ilicit al obiectului de activitate este sancţionat nu numai prin nulitatea asociaţiei, dar şi prin dizolvarea acesteia (art.7, Legea din 1 iulie 1901).

Adunarea constitutivă

Membrii fondatori ai unei asociaţii se reunesc pentru aprobarea statutului, elaborat anterior desfăşurării reuniunii. Aceştia se autodesemnează în calitatea de conducători fondatori.

Adunarea constitutivă face obiectul unui proces-verbal care permite efectuarea formalităţilor de declarare la prefectură şi transformarea asociaţiei în asociaţie declarată cu capacitate juridică.

▪ Aplicarea contractului de asociere
Redactarea statutului : documentul nu constituie o obligaţie în sine, dar este indispensabil dacă fondatorii doresc să declare asociaţia pentru dobândirea personalităţii juridice sau pentru solicitarea ulterioară a unui agrement/subvenţii.
Menţiuni obligatorii din statut (art.5 din Legea din 1 iulie 1901)

Conform principiului libertăţii contractuale, statutul poate conţine elemente minime, ca de exemplu, numai titlul exact şi complet al asociaţiei, obiectul de activitate sau scopul propus, adresa sediului social şi a eventualelor filiale. Dar, pentru buna funcţionare a asociaţiei, statutul trebuie să conţină şi un număr minim de prevederi şi reguli referitoare la : durata asociaţiei ; modul de alegere a organelor de conducere şi competenţele acestora ; reguli privind convocarea şi desfăşurarea adunărilor generale ordinare/extraordinare ; modalităţi de dizolvare.

Funcţionarea asociaţiei
Legea din 1901 nu conţine dispoziţii referitoare la structurile care pot fi constituite în cadrul unei asociaţii. În practică, asociaţiile îşi desemnează un organ decizional (adunarea generală) şi un organ executiv (consiliul de administraţie şi biroul).
▪ Declararea asociaţiei
Declararea asociaţiei este necesară pentru obţinerea personalităţii juridice.  Declaraţia se depune la prefectura/subprefectura competentă teritorial; dacă asociaţia are sediul la Paris, declaraţia se depune la prefectura poliţiei. 

Declaraţia trebuie să conţină următoarele date: denumirea şi eventual, sigla asociaţiei aşa cum figurează în statut; obiectul de activitate; adresa sediului social; numele, profesiile, domiciliile şi naţionalitatea persoanelor însărcinate cu administrarea asociaţiei; un exemplar al statutului semnat de minimum 2 persoane din administraţia asociaţiei; inventarul bunurilor imobile deţinute de asociaţie; lista asociaţiilor membre, în cazul unei uniuni/federaţii de asociaţii.
Asociaţia are obligaţia de a solicita îndeplinirea, de către autoritatea competentă (prefectură/subprefectură), a condiţiilor de publicitate (publicarea în jurnalele oficiale a unui extras din declaraţie).

După declarare, asociaţia este înscrisă în repertoriul naţional. Asociaţia are obligaţia de a semnala autorităţii competente orice modificări care îi afectează activitatea/gestiunea.

 ▪ Resurse financiare
a. Cotizaţiile - reprezintă contribuţia financiară pe care o asociaţie o poate cere tuturor/anumitor membri, în vederea echilibrării conturilor; unele asociaţii nu percep cotizaţii.
Asociaţia poate cere tuturor membrilor achitarea unei cotizaţii (chiar dacă membrul aderent este minor), dacă sunt îndeplinite următoarele condiţii cumulative:

- această obligaţia să fie prevăzută în statut;

- asociaţia poate demonstra că membrul a aderat voluntar şi liber la asociaţie (de exemplu, prin semnarea unei adeziuni);

- asociaţia trebuie să dispună de acordul părinţilor/tutorelui dacă membrul aderent este minor.

Valoarea cotizaţiei se stabileşte de organele de conducere ale asociaţiei, conform procedurii prevăzute în statut/regulamentul intern. Ca regulă generală, iniţial propusă de trezorier, suma trebuie stabilită de aşa manieră încât să permită asociaţiei să funcţioneze şi să ducă la bun sfârşit proiectele actuale sau viitoare.

Donaţiile. Orice asociaţie poate accepta/solicita donaţii din partea persoanelor fizice (membri sau nu ai asociaţiei) sau a întreprinderilor (în cadrul mecenatului). Donaţiile sunt în mod ireversibil integrate în patrimoniul asociaţiei. Orice asociaţie declarată poate primi, fără obligaţie declarativă, donaţii sub formă de bani/bunuri mobile. 
Donatorii beneficiază de reduceri ale impozitelor, dacă sunt îndeplinite 2 condiţii: a. asociaţia urmăreşte un interes general în domeniul social, educativ, sportiv, ştiinţific sau cultural; b. donatorii deţin o factură emisă de asociaţie, în conformitate cu reglementările fiscale.
c. Donaţiile solicitate
Apelul la generozitatea publică prin organizarea, la nivel local, de colecte publice autorizate. Organizarea la nivel naţional a unei colecte publice sau utilizarea în acest scop a anumitor mijloace de comunicaţie (internet, campanie telefonică, trimiteri poştale) este supusă unor obligaţii speciale. 

Acţiuni de binefacere. O asociaţie poate organiza maximum 6 acţiuni de binefacere/an, fără ca veniturile astfel obţinute să fie impozitate. Dacă acţiunea se desfăşoară într-un spaţiu privat, autorizaţia administrativă prealabilă nu este necesară. Dar, dacă aceasta se desfăşoară într-un spaţiu public, este necesară autorizaţia primarului comunei în cauză.

Colectele. Pentru finanţarea unui anumit proiect, o asociaţie poate beneficia de sume provenite din colecte. Acţiunea de colectare trebuie organizată de o terţă persoană şi nu asociaţie. Dacă suma colectată depăşeşte necesităţile, sumele excedentare se returnează persoanelor participante, proporţional cu contribuţia avută.
Asociaţiile care, în cursul unui an, primesc donaţii în valoare de 153.000 €, au obligaţia de publicare a conturilor în termen de 3 luni de la aprobarea acestora. Este obligatorie intervenţia unui comisar de conturi. Publicarea se face prin teleservice.

d. Subventiile. Asociaţiile declarate pot beneficia de subvenţii din partea statului, a colectivităţilor teritoriale şi a instituţiilor publice. Subvenţiile completează sau înlocuiesc alte ajutoare de care beneficiază adesea asociaţiile: furnizarea de bunuri, punerea la dispoziţie de localuri sau de personal. 
Condiţii de acordare a subvenţiilor. Asociaţia trebuie să fie o asociaţie declarată. Subvenţia se solicită de organele de conducere pentru un proiect de interes general conceput, elaborat şi realizat de asociaţie sau pentru o acţiune de formare a voluntarilor. De regulă, administraţiile şi colectivităţile publice dispun de putere discreţionară în ce priveşte aprobarea/respingerea cererii de subvenţionare, neavând obligaţia justificării deciziilor (care nu sunt supuse recursului). Anumite subvenţii se acordă numai asociaţiilor care obţin agrementul ministerial
.
Asociaţiile care, în cursul unui an, beneficiază de subvenţii de 153.000 €, au obligaţia de publicare a conturilor anuale în termen de 3 luni de la aprobarea acestora. Este obligatorie intervenţia unui comisar de conturi. Publicarea se face prin teleservice.

GERMANIA
Bază legală: Constituţie; Codul civil

Legea fundamentală garantează tuturor cetăţenilor dreptul de a reuni în asociaţii şi societăţi (art.9.1). Sunt interzise asociaţiile al căror obiect de activitate contravine legilor penale, ordinii constituţionale sau ideilor de bună înţelegere între oameni. În afara aspectului pozitiv al libertăţii de reunire (înfiinţarea unei asociaţii sau aderarea la o asociaţie), legea fundamentală garantează şi aspectul restrictiv al libertăţii de reunire: nimeni nu poate fi constrâns să adere la o asociaţie. De altfel, asociaţia are libertatea de a accepta sau nu membri. 

Regimul juridic al asociaţiilor este reglementat de Codul civil pe baza a două distincţii fundamentale:

- între asociaţiile care dispun de capacitate juridică şi cele care nu dispun de această capacitate;

- între asociaţiile cu scop lucrativ/economic al căror obiect constă în exploatarea comercială a unei activităţi economice şi asociaţiile cu scop nelucrativ.

Asociaţiile fără personalitate juridică

Asociaţiile fără personalitate juridică sunt guvernate de dreptul asociaţiilor (cu excepţia dispoziţiilor referitoare la condiţia obţinerii prealabile a personalităţii juridice).

Asociaţile pot utiliza numai bunurile proprii, neputând achiziţiona, de exemplu, bunuri imobile (care nu pot fi înscrise în Cartea Funciară). Asociaţia nu are dreptul de a introduce acţiuni în justiţie. 

▪ Înfiinţare

Datorită importanţei deosebite a statutului (care reglementează raporturile juridice dintre asociaţie şi membri/terţi), elaborarea acestuia în formă scrisă, deşi neobligatorie, este utilă şi pentru asociaţiile fără personalitate juridică (forma scrisă a statului fiind obligatorie pentru asociaţiile nonprofit cu capacitate juridică).
▪ Organizare şi funcţionare
Membrii asociaţiei. În general, statutul prevede condiţiile de aderare la asociaţie. Cel mai adesea, cererile de aderare sunt examinate de adunarea membrilor sau de comitetul director. Drepturile legate de calitatea de membru nu pot fi cesionate şi nici transmise prin succesiune, cu titlu gratuit sau nu. Totuşi, statutul poate deroga de la această regulă. Membrii au dreptul de a se retrage din asociaţie. Statutul poate stabili un termen de preaviz, care nu poate depăşi doi ani. Calitatea de membru încetează prin decesul acesteia şi,  în cazul unei persoane juridice, odată cu dizolvarea acesteia.
Adunarea generală. Organul suprem al asociaţiei dispune de o competenţă de drept comun, statuând asupra oricărei probleme care nu intră în mod expres în competenţa altui organ.

Adunarea generală are vocaţie decizională în ceea ce priveşte: admiterea şi excluderea membrilor; modificarea statutului; alegerea comitetului director; stabilirea bugetului asociaţiei; dizolvarea asociaţiei.
Comitetul director. Format din una sau mai multe persoane, comitetul director este reprezentantul legal al asociaţiei. Competenţa de reprezentare se extinde, în principiu, la toate activităţile desfăşurate pentru atingerea obiectivului asociaţiei, dar aceasta poate fi limitată prin statut.
Răspunderea. Autorul unui act juridic încheiat în numele asociaţiei fără capacitate juridică cu un terţ răspunde personal de acest act (răspundere contractuală). Dacă actul are mai mulţi autori, aceştia răspund solidar.
▪ Dizolvarea şi lichidarea
Asociaţia poate fi dizolvată prin decizia adunării generale, adoptată cu o majoritate de ¾ din numărul membrilor prezenţi.

Patrimoniul asociaţiei dizolvate poate fi transmis fiscului – obligat să-l utilizeze conform scopului asociaţiei -  sau poate face obiectul unei lichidări. În cazul lichidării, lichidatorii (comitetul director sau orice altă persoană desemnată de adunarea generală) au obligaţia de a soluţiona problemele financiare ale asociaţiei (recuperarea creanţelor, plata datoriilor etc). La expirarea termenului de un an de la publicarea dizolvării, patrimoniul rămas se remite persoanelor autorizate în acest sens. Până la sfârşitul lichidării şi numai pentru necesităţile acesteia, se consideră că asociaţia există.

Asociaţiile cu capacitate juridică

▪ Înfiinţare 

Dobândirea capacităţii juridice. Asociaţia cu scop economic poate obţine capacitate juridică printr-un act de constatare autentică emis de Landul pe teritoriul căruia asociaţia are sediul. Decizia este un act administrativ care poate fi contestat în faţa tribunalului administrativ. În acest caz, şansele de succes ale unei cereri de dobândire a capacităţii juridice sunt reduse întrucât, în conformitate cu jurisprudenţa Curţii federale administrative, capacitatea juridică poate fi acordată numai dacă se face dovada imposibilităţii unui grup de a se organiza în una din formele juridice viabile pentru grupurile cu scop lucrativ dotate cu personalitate juridică (societăţi pe acţiuni, societăţi cu responsabilitate limitată, cooperative, societăţi de asigurări reciproce). Din acest motiv, asociaţiile cu scop economic se întâlnesc rar.

Asociaţia cu scop neeconomic dobândeşte capacitate juridică prin înscrierea în registrul asociaţiilor de pe lângă tribunalul de primă instanţă competent teritorial. Comitetul director este abilitat să înregistreze asociaţia în registrul asociaţiilor. Cererea, adresată tribunalului de primă instanţă, trebuie semnată de toţi membrii comitetului director care reprezintă asociaţia. Semnăturile trebuie autentificate de un notar. La cererea de înregistrare se anexează originalul şi o copie a statutului, precum şi o copie a procesului-verbal privind alegerea membrilor comitetului director. Statutul trebuie să aibă semnătura a minimum 7 membri, precum şi data înfiinţării. În mod imperativ, statutul trebuie să conţină următoarele menţiuni:
- scopul, denumirea şi sediul asociaţiei; 
- condiţiile de aderare şi retragere a membrilor (prezentarea cererii de aderare, instanţele care decid asupra admiterii, preavizul în cazul demisiei/retragerii);
- valoarea şi modalităţile de achitare a cotizaţiei;
- constituirea comitetului director, modalităţile de funcţionare (număr de membri, mod de desemnare, funcţii exercitate etc.);
- adunarea generală (modalităţi de convocare, adoptarea deciziilor).
Dacă aceste condiţii nu sunt îndeplinite, tribunalul respinge cererea de înregistrare a asociaţiei. În absenţa unei astfel de piedici, tribunalul consultă autorităţile administrative competente în domeniul ordinii şi securităţii publice pentru a verifica caracterul licit al asociaţiei, conform dispoziţiilor dreptului public în materia asociaţiilor. Dacă autorităţile administrative nu ridică nici o obiecţie în ce priveşte înregistrarea, asociaţia este înscrisă în registrul asociaţiilor.

Publicitatea înregistrării asociaţiei se realizează, în publicaţiile corespunzătoare, de către tribunal.
Dobândirea capacităţii juridice conferă asociaţiilor calitatea de persoane juridice de drept privat. Drepturile şi obligaţiile asociaţiei sunt distincte de drepturile şi obligaţiile membrilor; responsabilitatea datoriilor asociaţiei cu personalitate juridică revenind asociaţiei şi nu membrilor.
Retragerea capacităţii juridice poate interveni ca urmare a:
- dizolvării/lichidării asociaţiei;
- atingerii aduse interesului public, îndeosebi prin decizii contrare legii adoptate de adunarea generală;

- urmăririi de scopuri economice de către o asociaţie cu scop neeconomic

- micşorării numărului membrilor (sub 3).

Retragerea capacităţii juridice se înscrie în registrul asociaţiilor.

▪ Organizare şi funcţionare
În ce priveşte calitatea de membru şi adunarea generală, au aplicabilitate regulile şi principiile care guvernează asociaţiile fără capacitate juridică. Sunt mai stricte regulile privind modificarea statutului şi a componenţei comitetului director. Astfel, orice astfel de modificare se notifică tribunalului de primă instanţă, în scopul înscrierii în registrul asociaţiilor.

▪ Dizolvarea-lichidarea
Dacă asociaţia este dizolvată prin decizia adunării generale sau la împlinirea termenului, comitetul director are obligaţia de a declara dizolvarea în vederea înscrierii acesteia în registrul asociaţiei.

Dizolvarea asociaţiei antrenează lichidarea. Începerea procedurii de lichidare,   precum şi numele lichidatorilor se înscriu în registrul asociaţiilor.

Fundaţiile

▪ Înfiinţare
Constituirea unei fundaţii implică două operaţiuni: încheierea actului de fondare şi obţinerea autorizaţiei administrative. 
Actul de fondare. Poate fi emis de orice persoană, fizică sau juridică, având capacitatea de a dispune de bunurile pe care le afectează fundaţiei. Condiţia esenţială pentru validitatea fundaţiei o constituie existenţa actului de fondare, expresie a voinţei de înfiinţare a unei fundaţii independente (fundaţiile dependente nefiind persoane juridice).

Actul încheiat între vii trebuie să fie un înscris sub semnătură privată, fondatorul păstrând posibilitatea de a-l revoca până la data autorizării administrative. Actul de fondare, care conţine dorinţele donatorului şi delimitează câmpul de acţiune al fundaţiei, nu poate fi modificat. 
Dacă actul rezultă dintr-o dispoziţie testamentară, tribunalul competent în materia succesiunilor, moştenitorii sau executorul testamentar au obligaţia de a solicita, în prealabil, autorizaţia administrativă necesară.

În actul de fondare este necesar şi suficient ca fondatorul să menţioneze obiectul fundaţiei, mijloacele afectate urmăririi acestui obiect, organul/organele responsabile.

Actul de fondare poate fi mai complex şi poate conţine chiar şi veritabile statute.

Conform Codului civil, constituirea unei fundaţii cu personalitate juridică trebuie autorizată de statul federat pe teritoriul căruia fundaţia îşi are sediul.

Autorizaţia administrativă. Autorizaţia este actul constitutiv al fundaţiei, care îi conferă îndeosebi dreptul de a intra în posesia patrimoniului alocat de fondator. 

Autorizaţia se solicită autorităţilor landului pe teritoriul căruia fundaţia îşi are sediul. În funcţie de guvernul de land, autoritatea competentă este politică (ministru desemnat printr-o lege privind fundaţiile) sau administrativă (preşedintele regiunii).

Pentru evitarea conflictelor de competenţă, responsabilităţile specifice din domeniu se reglementează prin lege de land.  

Autoritatea competentă trebuie să verifice conformitatea scopului fundaţiei cu legea, ordinea publică şi bunele moravuri. Înainte de a emite autorizaţia, se verifică dacă actul de fondare conţine elementele necesare funcţionării normale a fundaţiei şi dacă patrimoniul iniţial este suficient pentru realizarea scopului propus. Descoperirea ulterioară a unui viciu în actul de fondare sau a unei incompatibilităţi a obiectului fundaţiei poate avea drept consecinţă retragerea autorizaţiei. 

Autorizarea unei fundaţii de către administraţia competentă este o decizie administrativă adoptată conform criteriilor stabilite de aceasta. Pentru actul de autorizare, nu este reglementată o formă specială; totuşi, legile anumitor landuri prevăd condiţii particulare. Regula o constituie forma scrisă.  

Nu există un registru naţional al fundaţiilor. În consecinţă, decizia de autorizare nu este supusă înregistrării/înscrierii. 

▪ Organizare şi funcţionare

Conform Codului civil, statutul fundaţiei se stabileşte prin actul de fondare, dacă acesta nu este reglementat de legile federale/de land. 
Conducerea fundaţiei este asigurată de un comitet director, ale cărui drepturi şi obligaţii sunt prevăzute în Codul civil. Componenţa comitetului director se stabileşte prin statut. Acesta poate fi format dintr-o persoană sau mai multe. În lipsa unei prevederi statutare, comitetul este format dintr-o singură persoană.

Tutela administrativă. Organul de conducere este supus supravegherii administraţiei, care are un rol de tutelă relativ redus (dar care poate fi extins de legile de land). Autoritatea de tutelă are obligaţia de a acţiona exclusiv în interesul fundaţiei.
Controlul de legalitate exercitat de administraţie vizează asigurarea conformităţii scopului fundaţiei cu normele de ordine publică. 
De asemenea, autorizaţia instanţei de tutelă este necesară pentru realizarea actelor de dispoziţie care afectează grav patrimoniul fundaţiei. În cazul unei gestionări defectuoase, instanţa de tutelă are competenţa revocării organelor de conducere ale fundaţiei. 

Activităţile economice. Nimic nu interzice desfăşurarea de activităţi economice de către o fundaţie. Cu toate acestea,  actul de fondare şi statutele trebuie să prevadă că obţinerea beneficiilor trebuie să se circumscrie în limitele patrimoniului. 
▪ Dizolvarea-lichidarea. 
Conform Codului civil, dacă atingerea scopului fundaţiei a devenit imposibilă sau dacă activitatea fundaţiei pune în pericol interesul public, autoritatea competentă (autoritatea de autorizare) poate dizolva fundaţia.

Dizolvarea intervine numai dacă transformarea nu este posibilă sau suficientă. 

Dacă fundaţia se desfiinţează, bunurile revin persoanelor prevăzute în statut, în actul de fondare sau în legea landului. În majoritatea cazurilor, beneficiara este trezoreria publică.

GRECIA
Bază legală: Constituţie; Codul civil
Dreptul de asociere este garantat de art.12 din Constituţie; exercitarea dreptului de a înfiinţa asociaţii nonprofit şi uniuni de persoane nu poate fi supus obligaţiei prealabile de autorizare. Constituţia recunoaşte, de asemenea, dreptul la liberă dizolvare a asociaţiei şi interzice dizolvarea acesteia prin decizie a puterii executive/legislative. Astfel, “în cazul încălcării legii de către asociaţie, precum şi în cazul încălcării unei dispoziţii esenţiale din statut, asociaţia poate fi dizolvată numai prin hotărâre judecătorească.” (art.12.2)

După înfiinţare, orice organizaţie nonprofit poate solicita înregistrarea la tribunal. În momentul înregistrării în registrul special ţinut de tribunalul territorial competent, organizaţia nonprofit dobândeşte personalitate juridică.

Resursele financiare ale organizaţiilor nonprofit provin din cotizaţii, donaţii private şi sponsorizări, subvenţii publice (din partea UE, a autorităţilor centrale/locale ale statului).
Conform Codului civil, formele de bază ale organizaţiilor societăţii civile sunt: asociaţiile, fundaţiile, companiile civile nonprofit, comitetele pentru strângere de fonduri. 

Asociaţiile

Regimul juridic al asociaţiilor este reglementat de art.78-107 din Codul Civil. Asociaţia, definită ca “uniune de persoane care urmăresc un scop nonprofit”, poate fi înfiinţată de un număr minim de 20 de persoane. 

Procedura de constituire a unei asociaţii începe prin redactarea actului constitutiv de către membrii fondatori (art.78 din Codul civil
). Legea nu reglementează conţinutul specific al actului constitutiv; totuşi, acesta trebuie să stabilească principiile generale care guvernează scopul şi funcţionarea asociaţiei. După redactarea actului constitutiv, unul/mai mulţi membri fondatori sunt abilitaţi să asigure îndeplinirea formalităţilor necesare pentru obţinerea personalităţii juridice; aceste persoane formează “consiliul de administrare provizorie”.
Cererea de dobândire a personalităţii juridice se adresează tribunalului civil în a cărui rază de competenţă teritorială se află sediul asociaţiei. La cerere se anexează actul constitutiv, lista cu numele membrilor consiliului de administrare provizorie şi statutul semnat şi datat de către membri (art.79 din Codul civil
).

Dacă sunt îndeplinite condiţiile legale, tribunalul civil admite cererea şi dispune: notificarea hotărârii judecătoreşti către prefect, care reprezintă autoritatea administrativă de supraveghere; publicarea rezumatului hotărârii judecătoreşti în Buletinul publicaţiilor juridice; publicarea în presă a rezumatului statutului (elementele esenţiale ale acestuia); înscrierea asociaţiei în registrul asociaţiilor. Hotărârea judecătorească este supusă tuturor căilor de recurs.

Asociaţia dobândeşte personalitate juridică după înscrierea în registrul ţinut de tribunalul civil. Înscrierea se efectuează după rămânerea definitivă a hotărârii judecătoreşti. 
Statutul, care stabileşte regulile esenţiale de funcţionare a asociaţiei, este elaborat de membrii fondatori ai asociaţiei şi, sub sancţiunea nulităţii, trebuie să conţină următoarele date: scopul nonlucrativ al asociaţiei; denumirea şi sediul asociaţiei; condiţiile de aderare, retragere şi excludere a membrilor; drepturile şi obligaţiile acestora; modul de reprezentare a asociaţiei (judiciară şi extrajudiciară); modalităţile de funcţionare a organelor asociaţiei; condiţiile de modificare a statutului; condiţiile de dizolvare a asociaţiei (art.80 din Codul civil
).

Modificarea statutului nu este valabilă decât după înscrierea în registrul asociaţiilor. 

Fundaţiile

Regimul juridic al fundaţiilor este reglementat de Codul civil (art.61, 108-122), precum şi  de art.109 din Constituţie, care interzice orice încercare de modificare a conţinutului testamentelor sau a dispoziţiilor donaţiilor în favoarea atingerii unor scopuri de utilitate publică sau filantropice.
Fundaţia este un ansamblu de bunuri destinate realizării unei opere de interes general şi care nu are scop lucrativ. Spre deosebire de asociaţii, fundaţia nu este o asociaţie de persoane şi, în consecinţă, nu are membri.

Pentru înfiinţarea unei fundaţii, legea prevede 2 condiţii: existenţa actului de fondare conţinând declaraţia de voinţă a fondatorilor de a afecta ansamblul unor bunuri realizării unui scop precis; decretul prezidenţial de aprobare a voinţei fondatorului şi de recunoaştere a fundaţiei. Fundaţia dobândeşte personalitate juridică prin decretul prezidenţial de aprobare a înfiinţării. 
Prima etapă în crearea unei fundaţii o constituie redactarea actului de înfiinţare (act juridic unilateral). Actul de înfiinţare poate fi un act între vii, autentificat de un notar sau poate consta în  dispoziţii testamentare. Actul de înfiinţare a fundaţiei este un act unilateral al fondatorului, neputând fi considerat donaţie (care, prin natura sa, este un contract).
Actul de înfiinţare trebuie să stabilească “scopul urmărit, bunurile afectate, precum şi modul de organizare a fundaţiei” (art.110 din Codul civil).
Decretul prezidenţial de autorizare a unei fundaţii este emis, conform art.112 din Codul civil, de “autoritatea competentă” (ministerul competent). În practică, întrucât cvazitotalitatea fundaţiilor sunt de utilitate publică, ministerul competent este Ministerul Finanţelor. În ce priveşte fundaţiile caritabile, ministerul competent este Ministerul Sănătăţii Publice.
Decretul de autorizare a fundaţiei se publică în Jurnalul Oficial. Fundaţia dobândeşte personalitate juridică deplină la data publicării decretului de autorizare.
Companiile civile nonprofit
Companiile civile nonprofit sunt societăţi private formate din minimum 2 persoane, care, în general, produc bunuri publice şi obţin profit ocazional. Profitul nu poate fi distribuit proprietarilor, directorilor sau angajaţilor, ci este folosit pentru realizarea unor scopuri publice. Companiile private nonprofit beneficiază de privilegii fiscale, scutiri, deduceri şi donaţii, cu condiţia de a putea dovedi, în orice moment, caracterul nonprofit al activităţilor desfăşurate (art.741-784 din Codul civil).

Comitetele pentru strângere de fonduri
Comitetele pentru strângere de fonduri sunt uniuni înfiinţate temporar de minimum 5 entităţi private/legale în scopul colectării de bani sau de alte bunuri prin desfăşurarea de campanii de colectare de fonduri, loterii, diverse manifestări (art.122-16 din Codul civil). După dizolvare, comitetele pentru strângere de fonduri intră automat în procedura de lichidare a tuturor bunurilor colectate.
ITALIA
Bază legală: Constituţie; Codul Civil; Legea nr.266/1991 privind voluntariatul
Libertatea de asociere este garantată de art.2 şi art.18 din Constituţie.

“Art.2. Republica recunoaşte şi garantează drepturile inviolabile ale omului atât la nivel individual, cât şi la nivelul grupurilor sociale în care se exprimă personalitatea umană.
(…)

Art.18. Cetăţenii au dreptul de a forma în mod liber asociaţii, fără autorizare, în scopuri care nu sunt interzise de legea penală. Sunt interzise asociaţiile secrete şi asociaţiile care, chiar indirect, urmăresc scopuri politice prin înfiinţarea de organizaţii cu caracter militar.” 
▪ Organizaţii nerecunoscute şi recunoscute
Cea mai răspândită organizaţie asociativă este “asociaţia nerecunoscută”, definită ca un grup de persoane organizate în scopul atingerii unui scop comun, care nu poate fi acela de obţinere a unui profit financiar. Conform Codului civil, asociaţia este nerecunoscută dacă nu a solicitat/obţinut personalitate juridică. Relaţiile dintre membri sunt reglementate de acorduri interne, prin care se stabileşte şi modul de administrare a activelor din patrimoniul asociaţiiilor (cotizaţii şi activele achiziţionate prin folosirea contribuţiilor financiare). Activele sunt deţinute în comun de toţi membrii asociaţiei, dar nici un membru nu poate cere împărţirea acestora, chiar în cazul retragerii din asociaţie. Activele sunt folosite pentru achitarea creditelor asociaţiei. Prin reprezentanţii autorizaţi, asociaţiile nerecunoscute pot achiziţiona orice fel de bunuri, mobile şi imobile.

Orice asociaţie poate solicita recunoaşterea şi dobândirea personalităţii juridice. Asociaţiile, fundaţiile şi alte instituţii private pot dobândi personalitate juridică prin intermediul recunoaşterii, obţinute prin înregistrarea în registrul persoanelor juridice existent la nivel regional (dacă persoanele juridice private operează în domenii care intră în competenţă regională) şi la nivelul birourilor teritoriale ale guvernului central (prefecţi).

Cererea de recunoaştere, semnată de fondator/reprezentantul entităţii, trebuie însoţită de o copie legalizată a memorandumului de asociere şi de statut. 

Pentru recunoaştere este necesar să fie îndeplinite condiţiile legale privind înfiinţarea entităţii, scopul statutar (posibil şi legitim) şi activele (care trebuie să corespundă realizării scopului, iar valoarea lor dovedită cu documente anexate la cerere). 

Înregistrarea se operează în termen de 120 de zile de la prezentarea cererii. 

Deşi controlul a priori exercitat de administraţie pentru recunoaşterea entităţii  vizează forma şi nu fondul, cea mai mare parte a asociaţiilor nu solicită recunoaşterea, pentru a evita controalele a posteriori (îndeosebi asupra cheltuielilor) la care sunt supuse asociaţiile recunoscute.
▪ Resurse financiare 
Statul acordă sprijin organizaţiilor nonprofit din sectorul social şi al cercetării prin intermediul unei acţiuni legislative ad-hoc care are ca obiect direcţionarea către acestea a 5‰ din impozitul pe venitul personal, pe baza opţiunii plătitorului de taxe.

Prevederea referitoare la acest procent de 5‰ a fost iniţial şi experimental introdusă de art.1, par.337 din Legea nr.266/2005 (Legea bugetului). Suma provenită este virată într-un fond special creat în acest scop şi destinat organizaţiilor calificate pentru alocarea de subvenţii.

Entităţile care pot beneficia de acest fond sunt: organizaţii de voluntari şi alte organizaţii non profit de utilitate socială; entităţi care operează în domeniul cercetării ştiinţifice şi universitar; entităţi care operează în domeniul cercetării medicale; municipalitatea în care îşi are reşedinţa plătitorul de taxe, pentru activităţile sociale desfăşurate de municipalitate;  asociaţii sportive de amatori.

▪ Impozitarea asociaţiilor din sectorul nonprofit

Sistemul italian prevede un regim de impozitare specific (şi în unele cazuri scutiri de taxă) pentru asociaţiile care îndeplinesc anumite condiţii. În cazul impozitului direct, art.148 din Legea consolidată privind impozitul pe venit prevede că sumele plătite de asociaţi/participanţi ca şi cotizaţii sau contribuţii nu sunt considerate ca făcând parte din venitul total; se consideră că activitatea asociaţiilor (desfăşurată în conformitate cu scopurile statutare) nu are natură comercială dacă nu implică plăţi specifice.
A. Regimul juridic al organizaţiilor nonprofit guvernat de prevederile generale din Codul civil (Cartea I pentru asociaţii şi fundaţii, Cartea V pentru cooperative)

În afara fundaţiilor şi a organizaţiilor de voluntari, Codul civil prevede 3 tipuri de organizaţii private fără scop lucrativ: asociaţii fără personalitate juridică (asociaţii nerecunoscute); asociaţii cu personalitate juridică (recunoscute); comitete.

Fundaţiile
Fundaţiile din sectorul nonprofit deţin surse de venituri proprii (care, în principal, dar nu exclusiv, provin dintr-un patrimoniu), se autoguvernează şi îşi folosesc resursele financiare pentru atingerea unor scopuri educaţionale, culturale, sociale şi de utilitate publică, fie prin sprijinirea directă a persoanelor şi asociaţiilor, fie prin organizarea şi desfăşurarea de programe proprii. 

Regimul juridic al fundaţiilor este parţial comun cu cel al asociaţiilor recunoscute şi  parţial specific. Prevederile comune acestor două tipuri de organizaţii fără scop lucrativ sunt cele prin care se reglementează modalităţile generale de constituire, precum şi principiile elementare de administrare.

Dispoziţiile specifice fundaţiilor privesc: constituirea prin testament; revocarea actului de înfiinţare; modalităţile proprii de modificare a actului de înfiinţare/statutului; criteriile şi metodele de distribuire a veniturilor; controlul administrativ asupra administratorilor, asupra unei eventuale transformări a fundaţiei sau asupra procedurii de lichidare.
▪ Înfiinţare 

Fondatorul trebuie să pregătească actul constitutiv - notarial sau testamentar -, în care trebuie să precizeze (chiar sumar) scopul şi modul de organizare a fundaţiei. Fundaţia poate fi constituită fie prin testament public (act notarial semnat în prezenţa a doi martori), fie prin testament olograf, scris şi semnat de testator (conţinând data şi locul redactării). Fundaţia nu poate fi constituită prin testament secret, depus la un notar fără lectură prealabilă. În schimb, statutul poate fi redactat de un terţ, respectiv de autoritatea care recunoaşte fundaţia.

▪ Organizare şi funcţionare
Organul de administrare, unic sau colegial, poate fi o persoană nedeterminată (primarul sau preşedintele unui organism public) sau o persoană juridică.

Dacă fundaţia distribuie sume de bani (burse de studiu, premii), criteriile de stabilire a beneficiarilor trebuie prevăzute în actul constitutiv sau în statut. 
Fundaţia poate achiziţiona imobile/accepta donaţii şi moşteniri numai după obţinerea unei autorizaţii administrative.
▪ Dizolvare-lichidare
Dizolvarea este întotdeauna declarată de autoritatea administrativă şi este întotdeauna urmată de procedura de lichidare. În cursul lichidării, lichidatorii trebuie să întocmească inventarul bunurilor rămase în posesia fundaţiei şi să plătească creditorii (dacă este posibil). Patrimoniul rămas este apoi transmis, conform modalităţilor prevăzute în statut, organizaţiilor având scopuri similare.

▪ Tipuri de fundaţii
- fundaţii private familiale – activităţi educative sau asistenţă acordată unei anumite familii (sunt destul de rare);

- fundaţii de asistenţă şi de cazare – activităţi de ajutorare a copiilor, bătrânilor, persoanelor cu dizabilităţi, mutilaţilor de război etc.;

- fundaţii pentru învăţământul agricol – activităţi destinate îmbunătăţirii exploatărilor agricole/dezvoltării industriei şi comerţului (se află sub controlul Ministerului Educaţiei);

- fundaţii şcolare: acordarea de asistenţă financiară elevilor merituoşi fără posibilităţi materiale (burse de studiu, premii, subvenţii);

- fundaţii universitare – organizarea anumitor cursuri în cadrul învăţământului superior; atribuirea de burse studenţilor; prestarea de servicii diverse (împrumut de cărţi, gestionare/administrare teatre, cămine şi restaurante universitare);

- fundaţii militare – asistenţă pentru militarii în rezervă şi familiile acestora; sunt administrate de un organ al armatei;

- fundaţii culturale – activităţi destinate restaurării patrimoniului cultural sau promovării/dezvoltării culturii.

Organizaţiile de voluntar
Legea 266/1991 defineşte voluntariatul ca fiind activitatea exercitată spontan şi gratuit în cadrul organizaţiilor fără scop lucrativ constituite exclusiv în scopuri de solidaritate.
Serviciul de voluntariat este incompatibil cu orice formă de angajare şi cu orice altă relaţie de natură financiară cu organizaţia căreia îi aparţin. Voluntarilor li se rambursează numai cheltuielile  personale suportate în desfăşurarea activităţii de voluntariat. 
▪ Forma organizaţiei
Organizaţiile de voluntari nu pot fi nici societăţi şi nici cooperative. Aceastea pot avea forma juridică cea mai potrivită pentru atingerea obiectivelor propuse, inclusiv cea de asociaţie fără personalitate juridică (nerecunoscută).
▪ Înfiinţarea organizaţiei
Actul constitutiv, acordul de asociere sau statutul trebuie să definească cu claritate: absenţa scopului lucrativ; structura democratică a organizaţiei; natura electivă şi necompensată financiar a posturilor din cadrul organizaţiei; natura gratuită a serviciilor de voluntariat prestate de membri; criteriile de admitere şi excludere a membrilor; drepturile şi obligaţiile acestora.
▪ Înscrierea în registrele generale
Art.6-1 din Legea din 11 august 1991 conferă regiunilor şi provinciilor autonome dreptul de a reglementa crearea, ţinerea, criteriile de revizuire periodică a registrelor generale ale organizaţiilor de voluntari, precum şi radierea din aceste register. Decizia de radiere din registru trebuie motivată. Aceasta poate face obiectul recursului în faţa tribunalului administrativ regional şi, dacă este cazul, în faţa Consiliului de Stat.
▪ Funcţionare 
Organizaţiile înscrise în registru pot achiziţiona bunuri mobile şi imobile necesare desfăşurării activităţii; de asemenea, pot accepta donaţii şi legate.
▪ Resurse financiare 
Sunt formate din: cotizaţii; donaţii şi legate; subvenţii publice; subvenţii din partea organizaţiilor internaţionale; cîştiguri provenite din activităţi comerciale şi productive marginale.

Asociaţiile fără personalitate juridică (asociaţiile nerecunoscute)
▪ Înfiinţare 
Înfiinţarea asociaţiilor fără personalitate juridică nu presupune întocmirea unui act special. Totuşi, în practică, aproape întotdeauna se redactează un act constitutiv, care conţine prevederi referitoare la scopul asociaţiei, accesul membrilor, regulamentul interior, administrarea asociaţiei. 

O asociaţie fără personalitate juridică se poate înfiinţa în 3 modalităţi diferite:

a. fondatorii prezintă publicului un proiect de statut, dezbătut şi definitivat în timpul adunării constitutive la care publicul este invitat să participe;

b. membrii fondatori se reunesc în adunare, aprobă statutul şi, simultan, aderă la noua entitate;

c. fondatorii redactează statutul şi îl aduc la cunoştinţa publicului în vederea aderării la organizaţia nou înfiinţată.   
▪ Organizare şi funcţionare
Legea nu prevede obligaţia existenţei unui patrimoniu. Întotdeauna, însă, există un “fond comun minim” format din cotizaţiile membrilor. Cotizaţiile (al căror cuantum poate fi stabilit în funcţie de categoria de membri), se achită definitiv fie o singură dată, fie periodic. Fondul comun nu este accesibil creditorilor membrilor şi membrilor care se retrag/sunt excluşi din asociaţie.

Acceptarea donaţiilor şi a legatelor este interzisă. Totuşi, asociaţia fără personalitate juridică poate accepta o astfel de liberalitate, cu condiţia ca, în termen de maximum 1 an, să depună o cerere de obţinere a personalităţii juridice. Cererea se notifică donatorului.

Asociaţiile cu personalitate juridică (asociaţiile recunoscute)
▪ Înfiinţare şi recunoaştere
Orice asociaţie poate solicita dobândirea personalităţii juridice/recunoaşterea. În general, decretul de recunoaştere a unei asociaţii este emis de Preşedintele Republicii. În cazul în care activitatea asociaţiei vizează teritoriul unei singure provincii, decretul se emite de prefect; dacă asociaţia acţionează în mai multe provincii din aceeaşi regiune, competenţa recunoaşterii revine preşedintelui consiliului regional.
Actul constitutiv al asociaţiei are forma unui act notarial şi trebuie să conţină următoarele menţiuni: denumirea asociaţiei; descrierea obiectului de activitate; patrimoniul; sediul; statut.

Organul administrativ competent verifică legalitatea scopului asociaţiei, precum şi valoarea patrimoniului alocat atingerii acestui scop. Dacă cererea de recunoaştere este respinsă (se consideră că scopul este ilegal sau patrimoniul este insuficient), decizia de respingere trebuie motivată.

Dacă asociaţia este recunoscută, aceasta dobândeşte, prin decret de recunoaştere, personalitate juridică. Asociaţia trebuie să se înscrie în registrul ţinut de Cancelaria tribunalului provinciei în care îşi are sediul. 

Statutul conţine, în general, regulile privind organizarea şi administrarea asociaţiei, drepturile şi obligaţiile membrilor, condiţiile de admitere şi excludere a acestora şi, eventual, regulile de dizolvare a asociaţiei.

Statutul şi actul constitutiv pot fi încorporate într-un singur document, care reprezintă însă, două părţi distincte ale unui contract unic de asociere.
▪ Patrimoniu 
Întrucât asociaţia are personalitate juridică, patrimoniul asociaţiei este distinct şi independent de cel al membrilor/administratorilor. Patrimoniul este format din toate drepturile reale şi personale ale asociaţiei (cu excepţia dreptului de folosinţă şi a dreptului de abitaţie). 

Asociaţiile recunoscute au posibilitatea de a achiziţiona bunuri imobile, de a accepta donaţii, legate şi moşteniri, cu condiţia aprobării acestora de către autoritatea de tutelă. Acest privilegiu este contrabalansat de controlul foarte strict şi sever al cheltuielilor asociaţiei.
▪ Organizare şi funcţionare
Membri. Există mai multe categorii de membri, având drepturi diferite: membri ordinari; membri pe viaţă; membri onorifici; membri binefăcători. Drepturile şi obligaţiile membrilor sunt definite în statut.
Adunarea generală. Adunarea poate fi convocată de administratori sau de 10% din numărul membrilor. Adunarea trebuie să se reunească cel puţin o dată pe an pentru aprobarea bilanţului.
Administrarea asociaţiei se realizează de un administrator unic sau de un consiliu de administraţie.

Comitetele
Comitetul se înfiinţează pe baza unui contract încheiat între mai multe persoane, pentru atingerea unui scop comun. Obiectul contractului poate fi diferit: ajutorarea victimelor unor calamităţi naturale; promovarea unei opere de interes general (de exemplu, construirea unui teatru); ridicarea de monumente; organizarea de expoziţii; organizarea de acţiuni festive.

Natura juridică a comitetului ţine atât de cea a fundaţiei, cât şi de cea a asociaţiei. Scopul comitetului constă în colectarea fondurilor necesare realizării  scopului propus. 

Pentru constituire, nu este necesară nici o formalitate, comitetul putând fi înfiinţat prin acord verbal. Dacă se intenţionează obţinerea recunoaşterii, recursul la actul notarial este necesar. După recunoaştere, în funcţie de predominanţa elementelor personale sau patrimoniale ale activităţilor exercitate, comitetul poate avea regimul juridic al asociaţiilor cu personalitate juridică sau al fundaţiilor.

Fondurile sunt colectate şi centralizate de organizatori, care sunt personal şi solidar responsabili pentru păstrarea şi destinaţia acestora, în conformitate cu obiectul de activitate al comitetului.

B. Regimul juridic al organizaţiilor nonprofit guvernat de legislaţie specifică

Organizaţiile nonprofit de utilitate socială (ONLUS)
Decretul-lege nr.460/1997 a instituit criterii unitare coordonate pentru reglementările fiscale care guvernează entităţile noncomerciale, prin introducerea în sistemul instituţional a organizaţiei nonprofit de utilitate socială.

Din această categorie fac parte: 
- asociaţiile, comitetele, fundaţiile, cooperativele şi alte entităţi private cu sau fără personalitate juridică, înfiinţate prin decrete/ memorandumuri de asociere în care se declară explicit scopul activităţilor în unul sau mai multe sectoare din domeniul: social sau al sănătăţii; asistenţei sanitare; caritabil; educaţiei; formării şi perfecţionării profesionale; sportului de amatori; protecţiei şi promovării valorilor artistice şi istorice; apărării drepturilor sociale; cercetării ştiinţifice de interes social. 

- organizaţiile de voluntari, organizaţiile nonguvernamentale şi cooperativele sociale.

ONLUS, cu/fără personalitate juridică, pot beneficia de stimulente fiscale semnificative şi de scutiri de taxa pe venit, de TVA şi de alte impozite indirecte. Pentru a beneficia de scutiri, organizaţiile trebuie să solicite înregistrarea în lista unică a organizaţiilor nonprofit de utilitate socială. Procedura nu este aplicabilă organizaţiilor de voluntari, organizaţiilor nonguvernamentale, cooperativelor sociale şi consorţiilor formate în întregime din cooperative sociale.

Întreprinderile sociale
Entitate privată nonprofit, întreprinderea socială este reglementată de Legea 118/2005 şi de Decretul-legislativ nr.155/2006.

Conform dispoziţiilor legale:

- întreprinderea socială nu poate fi condusă/controlată de întreprinderi private care obţin beneficii şi de autorităţi administrative publice;

- întreprinderea socială are următoarele obligaţii: de a reinvesti orice profit/venit excedentar generat de îndeplinirea activităţilor statutare; de a nu mări activele; de a nu repartiza, chiar şi indirect, profiturile/veniturile excedentare/rezervele/ capitalul administratorilor, membrilor (persoane fizice sau juridice), colaboratorilor sau angajaţilor; de a garanta natura nonspeculativă a participării în activitatea întreprinderii. 

Domeniul scopului statutar poate fi cel social şi al îngrijirii sănătăţii, al educaţiei, protecţiei mediului, conservării/promovării patrimoniului cultural.

Statutul de întreprindere socială poate fi obţinut de orice organizaţie angajată în activităţi antreprenoriale destinate creării de locuri de muncă pentru persoane defavorizate sau cu dizabilităţi, cu condiţia ca aceştia din urmă să reprezinte cel puţin 30% din numărul personalului angajat. Întreprinderea socială trebuie înregistrată în Registrul companiilor de pe lîngă Camera de Comerţ.

Cooperativele sociale
Conform art.1 din Legea 381/1991 cooperativele sociale urmăresc îndeplinirea interesului general al comunităţii de integrare umană şi socială a cetăţenilor prin: servicii de sănătate, sociale şi educaţionale; activităţi agricole, industriale, comerciale sau în domeniul serviciilor care au ca scop crearea de locuri de muncă pentru persoanele defavorizate. 

a) la gestione di servizi socio-sanitari ed educativi; Organizaţiile nonguvernamentale
Organizaţiile nonguvernamentale sunt organizaţii nonprofit care activează în sectorul social şi al dezvoltării cooperării în favoarea populaţiei din lumea a treia. Resursele acestora provin din desfăşurarea unor activităţi comerciale şi din alte surse de autofinanţare. Conform legii de reglementare - Legea 49/1987 -, aceste organizaţii se aprobă de Ministerul Afacerilor Externe.

Asociaţiile de promovare socială
Asociaţiile de promovare socială sunt asociaţii nonprofit recunoscute/nerecunoscute, mişcări, grupuri şi comitete de coordonare ale acestora sau federaţii înfiinţate în scopul desfăşurării unor activităţi de utilitate socială.

Legea 383/2000 care reglementează aceste asociaţii, exclude din această categorie partidele politice, sindicatele, asociaţiile patronale, asociaţiile profesionale şi sectoriale, precum şi toate asociaţiile care au ca scop exclusiv satisfacerea intereselor economice ale membrilor. 

Statutul asociaţiilor de promovare socială trebuie să conţină menţiuni explicite referitoare la: reprezentantul legal al asociaţiei; absenţa scopului de obţinere a profitului; la faptul că nici un venit din activităţile desfăşurate nu poate fi repartizat membrilor, chiar indirect; obligaţia reinvestirii oricărui venit excedentar în activităţi instituţionale; regulile de organizare şi funcţionare internă, bazate pe principiile democraţiei şi egalităţii tuturor membrilor; caracterul electiv al organelor asociaţiei. 

Asociaţiile de promovare socială care funcţionează în cel puţin 5 regiuni, pot fi înregistrate în Registrul naţional de pe lângă Ministerul Muncii şi al Politicilor Sociale.
LUXEMBURG
Bază legală: Constituţie; Legea din 11 mai 1936; Legea din 21 aprilie 1928 privind asociaţiile fără scop lucrativ şi instituţiile de utilitate publică
Libertatea de asociere este consacrată şi garantată de:

- art.26 din Constituţie: “Cetăţenii luxembourghezi au dreptul de asociere. Acest drept nu poate fi supus nici unei autorizaţii prealabile.”

- art.1 din Legea din 11 mai 1936 care garantează “libertatea de asociere în toate domeniile.” 

Asociaţiile fără scop lucrativ

▪ Înfiinţare 
Asociaţia fără scop lucrativ este definită ca organism “care nu desfăşoară operaţiuni industriale sau comerciale sau care nu caută să procure un câştig material membrilor săi.” (art.1 din Legea din 21 aprilie 1928)
Legea impune un număr minim de 3 asociaţi pentru constituirea unei asociaţii. Cel puţin 3/5 din numărul asociaţilor trebuie să aibă naţionalitate luxembourgheză. Actul constitutiv al asociaţiei trebuie înregistrat.
Statutul asociaţiei, redactat în formă autentică sau sub semnătură privată, trebuie să conţină următoarele informaţii: denumirea şi sediul asociaţiei (care trebuie să se afle pe teritoriul naţional); scopul înfiinţării; numărul minim de asociaţi (care nu poate fi mai mic de 3); numele, prenumele, profesia, domiciliul şi naţionalitatea asociaţilor; modul de desemnare şi competenţele administratorilor; atribuţiile şi modalităţile de funcţionare a adunării generale (îndeosebi modul de convocare, condiţiile în care rezoluţiile acesteia sunt aduse la cunoştinţa asociaţilor şi a terţilor); modalităţile de modificare a statutelor; utilizarea patrimoniului asociaţiei în cazul dizolvării. 
Pentru dobândirea personalităţii juridice, asociaţiile au obligaţia îndeplinirii condiţiilor legale referitoare la redactarea statutelor (în formă autentică sau sub semnătură privată), numărul minim de membri (3) şi la formalităţile de publicitate şi de depunere. În cazul particular al congregaţiilor religioase, conform Constituţiei (art.26, art.2), pentru obţinerea personalităţii juridice este necesară autorizaţia legală prealabilă. 

Formalităţi de publicitate şi de depunere 

- Publicarea în anexele Jurnalului Oficial a statutului (în luna care urmează înfiinţării) şi a identităţii administratorilor; asociaţia dobândeşte personalitate juridică în ziua publicării acestor documente. Obligaţia de publicare este identică şi în cazul modificării statutului/în cazul numirii, demisiei sau revocării administratorilor.
- Depunerea la grefa tribunalului civil competent teritorial, în luna care urmează publicării statutului, a listei membrilor asociaţiei (identitate, naţionalitate şi domiciliu).
- Indicarea menţiunii “Asociaţie fără scop lucrativ” pe toate documentele asociaţiei (facturi, anunţuri, publicaţii etc.).

▪ Organizare şi funcţionare
Personalitatea juridică a asociaţiei este restrânsă în raport cu capacitatea unei persoane fizice/societăţi. Limitarea priveşte pe de o parte achiziţiile imobiliare şi, pe de altă parte, capacitatea de a accepta liberalităţi.
Pentru achiziţiile imobiliare, art.15 din Legea din 1928 restrânge capacitatea la dobândirea imobilelor necesare realizării scopului pentru care asociaţia a fost înfiinţată.

În ce priveşte capacitatea de a accepta liberalităţi, art.16 şi 17 din aceiaşi lege prevăd:

- liberalităţile între vii/testamentare în favoarea unei asociaţii sunt valabile după aprobarea prin decret ducal. Aprobarea este subordonată respectării anumitor dispoziţii legale şi depunerii la grefa tribunalului civil a conturilor anuale ale asociaţiei;

- liberalităţile între vii/testamentare nu trebuie să aducă atingere drepturilor creditorilor sau moştenitorilor rezervatari ai donatorilor/testatorilor. 

Membrii asociaţiei. Condiţiile de aderare la asociaţie sunt prevăzute în statut. Acesta poate stabili diferite categorii de membri, cu drepturi/prerogative mai mult sau mai puţin extinse (membri efectivi şi membri aderenţi).
Membrii asociaţiei se pot retrage oricând, prin demisie. Fapta membrului de a nu achita cotizaţia este asimilată unei demisii.

Membrii pot fi excluşi din asociaţie numai în cazurile prevăzute în statut şi prin decizia adunării generale adoptată cu o majoritate de 2/3.

Membrii demisionari/excluşi nu au nici un drept asupra fondului social şi nu pot solicita rambursarea cotizaţiilor achitate (cu excepţia cazului în care statutul nu prevede altfel).

Adunarea generală are competenţele de: modificare a statutului; numire şi revocare a administratorilor; aprobare a bugetului şi a conturilor asociaţiei; dizolvare a asociaţiei.

Consiliul de administraţie. Administratorii sunt numiţi şi revocaţi de adunarea generală. Consiliul de administraţie gestionează afacerile asociaţiei şi o reprezintă în acţiunile judiciare şi extrajudiciare.

▪ Dizolvare
Dizolvarea judiciară poate interveni în următoarele cazuri: imposibilitatea asociaţiei de îndeplinire a angajamentelor asumate; afectarea patrimoniului/veniturilor altor scopuri decât cele statutare; încălcarea gravă a statutului; încălcarea normelor de ordine publică.

Dizolvarea voluntară se hotărăşte de adunarea generală, cu îndeplinirea următoarelor două condiţii: prezenţa la adunare a 2/3 din numărul membrilor asociaţiei; adoptarea hotărârii de dizolvare cu o majoritate de 2/3 din numărul membrilor prezenţi.

Fundaţiile

▪ Înfiinţare
Conform art.27 din Legea din 1928 “prin act autentic sau prin testament, orice persoană poate afecta, integral sau parţial, bunurile sale pentru crearea unei instituţii de utilitate publică care beneficiază de personalitate civilă, pe baza aprobării prin decret ducal.”

Scopul fundaţiei. Domeniile de activitate ale fundaţiilor sunt limitativ fixate prin lege; sunt considerate ca fiind de utilitate publică numai instituţiile care, excluzând urmărirea unui câştig material, tind spre realizarea unui act cu caracter filantropic, religios, ştiinţific, artistic, pedagogic, social, sportiv sau turistic. 
Declararea fundaţiei. Declaraţia privind înfiinţarea fundaţiei trebuie să aibă forma unui act autentic. Declaraţia se depune la Ministerul Justiţiei şi, până la aprobarea constituirii fundaţiei prin decret ducal, fondatorul o poate retrage (art.28, Legea din 1928). 
Statutul fundaţiei. Conform art.30 din Legea din 1928, statutul trebuie să cuprindă menţiuni referitoare la: obiectul de activitate al fundaţiei; denumirea şi sediul instituţiei (care trebuie să fie pe teritorul Marelui Ducat); numele, profesia, domiciliul şi naţionalitatea administratorilor, precum şi modul de desemnare ulterioară a noilor administratori; destinaţia bunurilor în cazul dizolvării fundaţiei.

Dacă fundaţia rezultă dintr-un act de ultimă voinţă, pentru realizarea intenţiilor sale, testatorul poate desemna un executor testamentar cu sezină. Decretul ducal de aprobare a fundaţiei precizează măsurile de aplicare. Aprobarea nu este constitutivă de drepturi, ci are caracter declarativ întrucât fundaţia este recunoscută din ziua în care actul de înfiinţare a fost comunicat Guvernului sau în ziua decesului fondatorului, dacă este vorba despre un testament (art.29).

Personalitatea juridică. Fundaţia dobândeşte personalitate juridică în momentul aprobării statutului prin decret ducal. 

Capacitatea juridică a fundaţiei este similară celei a asociaţiei. Astfel, fundaţia poate deţine în proprietate numai imobilele necesare pentru îndeplinirea scopului propus. 

▪ Organizare şi funcţionare

Iniţial, administratorii sunt numiţi de către fondatori. Ulterior, în cazul demisiei, administratorii pot fi desemnaţi de: administratorii rămaşi în funcţie (în condiţiile prevăzute în statut); o autoritate publică;  o instituţie publică; o asociaţie sau o societate cu personalitate juridică; persoane particulare.

Orice numire, demisie sau revocare a unui administrator se publică în anexele Gazetei Oficiale.

Administratorii unei fundaţii dispun de competenţele conferite prin statut. Aceştia reprezintă fundaţia în acţiunile judiciare şi extrajudiciare.

Anual, în termen de 2 luni de la încheierea exerciţiului bugetar, administratorii trebuie să comunice Guvernului conturile şi bugetul fundaţiei. Aceste documente se publică în anexele Gazetei Oficiale. Comunicarea permite Guvernului îndeplinirea obligaţiei prevăzute de art.40 din Legea din 1928, conform căreia acesta trebuie să vegheze ca bunurile unei fundaţii să fie afectate atingerii scopului pentru care a fost creată. 

▪ Dizolvare-lichidare

Fundaţia poate fi dizolvată în cazul incapacităţii realizării activităţilor pentru care a fost constituită; la cererea administratorilor, a unui terţ interesat sau a ministerului public, tribunalul poate hotărî dizolvarea fundaţiei. 
După pronunţarea dizolvării, judecătorul numeşte unul sau mai mulţi lichidatori care urmează să asigure, conform statutului, destinaţia bunurilor fundaţiei. Dacă statutul nu conţine o astfel de prevedere, cu autorizarea tribunalului, lichidatorii atribuie bunurile către Guvern, care le stabileşte o destinaţie cât mai apropiată de scopul în care a fost creată fundaţia. 

MAREA BRITANIE
Bază legală: Legea din 1993 privind societăţile de întrajutorare; Legea din 1985 privind societăţile; Legea din 1965 privind societăţile industriale şi de întrajutorare; Legea din 1985 privind asociaţiile pentru locuinţe; Legea din 1985 privind companiile; Legea din 1993 privind organizaţiile caritabile
Asociaţiile fără scop lucrativ (asociaţiile/organizaţiile benevole) sunt definite ca organizaţii formate din 2 sau mai multe persoane care, conform propriei voinţe, se asociază pentru realizarea unui scop comun de interes general, care exclude obţinerea unui profit personal.
Asociaţiile benevole fiinţează în domenii multiple, fiind reglementate de legi specifice; societăţile de întrajutorare (Friendly societies), societăţile industriale şi de întrajutorare (industrial and provident societies) şi societăţi caritabile (charities) sunt supuse unor reglementări specifice. 
Deşi asociaţiile nu sunt supuse unor reguli speciale constrângătoare întrucât, în principiu, nu au obligaţia de a solicita o autorizaţie sau de înregistrare (cu excepţia societăţilor de întrajutorare), statutele acestora trebuie să conţină un număr minim de indicaţii referitoare la constituire, organizare şi funcţionare, dizolvare: denumirea şi sediul asociaţiei; scopurile şi mijloacele asociaţiei; condiţiile de aderare, retragere şi excludere a membrilor; modalităţile de desemnare a organelor de conducere (alegere, cooptare etc.); modalităţile de funcţionare a adunării membrilor (adunările ordinare şi extraordinare, procedura de convocare a membrilor, atribuţii, procedură de vot şi majorităţile necesare); modalităţile de funcţionare a comitetului executiv; procedura de modificare a statutului; destinaţia bunurilor în cazul dizolvării asociaţiei.

Societăţile de întrajutorare (friendly societies) 
Sunt organizaţii înfiinţate pentru furnizarea unor beneficii - asigurare de viaţă, asigurare de boală, de şomaj şi pensie – membrilor asociaţiei/rudelor acestora. Unele societăţi oferă nu numai beneficii contractuale, ci şi beneficii specifice membrilor cu dificultăţi financiare. Modul în care membrii pot beneficia de avantajele societăţii trebuie prevăzut în statut.
Societăţile de întrajutorare sunt societăţi de ajutor reciproc care distribuie ajutoare financiare pe baza contribuţiilor voluntare ale membrilor, au vocaţie non-comercială şi nu au personalitate juridică distinctă de cea a membrilor.
Principalele 3 categorii de societăţi de întrajutorare sunt: societăţi centralizate, a căror activitate este condusă direct de către societate; ordine, societăţi cu sucursale separat înregistrate şi semi-autonome; societăţi de colectare care desfăşoară activităţi de asigurare industrială.
Conform dispoziţiilor Legii din 1992 privind societăţile de întrajutorare, pentru constituire şi înregistrare, societăţile de întrajutorare trebuie să îndeplinească următoarele condiţii:
- să aibă minimum 7 membri;

- să redacteze statutul care trebuie prezentat biroului central de înregistrare a societăţilor de ajutor reciproc;
- să elaboreze şi să păstreze documentele contabile;
- să desemneze unul sau mai mulţi comisari de conturi;
- să desemneze un consiliu de administraţie;
- societăţile care doresc să desfăşoare o activitate comercială, au obligaţia de a obţine autorizaţia Comisiei societăţilor de ajutor reciproc.

Una din condiţiile de înregistrare constă în faptul că societatea trebuie să îşi atingă scopurile exclusiv din contribuţia membrilor, fără a conta pe eventuale donaţii. 

Statutul societăţilor de întrajutorare trebuie să conţină dispoziţii referitoare la: definirea conturilor şi a procedurilor contabile; modul de dizolvare voluntară prin votul a ¾ din membri; posibilitatea oferită unui anumit număr de membri (mai mic de ¾) de a solicita comitetului director examinarea conturilor sau închiderea acestora. 
Deşi în mod automat organizaţiei i se acordă competenţe de conducere/angajare extinse, anumite competenţe pot fi exercitate numai dacă sunt expres prevăzute în statut. Este vorba îndeosebi despre: posesia de bunuri mobile; acordarea de împrumuturi membrilor asociaţiei; reasigurarea riscurilor; solicitarea garanţiei din partea unui membru al comitetului director. 
Organizaţiile cu personalitate juridică (incorporated organizations)
Organizaţiile cu personalitate juridică au capacitatea de a încheia contracte, de a achiziţiona bunuri, de a angaja/concedia personal, de a contracta împrumuturi,  de a acţiona/de a fi reprezentate în justiţie.

Acestea pot fi înfiinţate prin cartă regală, prin lege a Parlamentului sau, de cele mai multe ori, în baza dispoziţiilor Legii din 1985 privind societăţile.

Tipuri de organizaţii cu personalitate juridică: societăţi industriale şi de întrajutorare (industrial and provident societies); companii limitate prin garanţie.

Societăţile industriale şi de întrajutorare

Organizaţiile care exercită o activitate economică/comercială pot fi înregistrate în baza Legii din 1985 privind societăţile industriale şi de întrajutorare dacă: sunt societăţi cooperatiste „bona fide” care functionează în profitul exclusiv al membrilor lor, fiecare membru deţinând un drept de control egal; sunt organizaţii care îşi desfăşoară activitatea „în beneficiul comunităţii”. De exemplu, asociaţiile pentru locuinţe au ca obiect de activitate construirea, renovarea, gestiunea unor locuinţe sau sprijinirea construcţiei/renovării acestora.
Companiile limitate prin garanţie
Sunt societăţi în care, prin actul constitutiv, responsabilitatea membrilor este limitată la nivelul valorii contribuţiei pe care aceştia se angajează să o aducă la activul social. Membrii societăţii nu au calitatea de acţionari. 
Companiile limitate prin garanţie se pot înfiinţa dacă: obiectul de activitate al societăţii constă promovarea, directă sau indirectă, a comerţului, artelor, ştiinţei, educaţiei, religiei, acţiunilor de binefacere sau promovarea oricărei profesii aferente domeniilor enumerate; veniturile şi bunurile sunt afectate promovării şi dezvoltării acestor tipuri de activităţi şi nu pot fi distribuite membrilor; în cazul încetării activităţii, activele organizaţiei sunt alocate unei organizaţii având acelaşi obiect/unei organizaţii caritabile. 
Organizaţiile caritabile
Organizaţiile caritabile - care pot avea sau nu forma juridică a unei societăţi - se definesc prin obiectul special de activitate şi prin tipul de control (administrativ sau jurisdicţional) aplicabil.

Pentru a avea statutul de organizaţie caritabilă (care conferă un anumit număr de avantaje, îndeosebi avantaje fiscale), societatea/organizaţia trebuie să aibă un obiect de activitate de interes general şi să obţină agrementul unui organism public de supraveghere şi control – Comisia organizaţiilor de caritate. În nici un caz, organizaţiile caritabile nu sunt o emanaţie a statului. 

- Obiect de activitate: asistenţă acordată persoanelor sărace; dezvoltarea educaţiei; dezvoltarea religiei; alte acţiuni utile comunităţii (îndeosebi în domeniul cercetării şi al culturii).

- Forme de constituire: asociaţie neînregistrată; companie cu garanţie limitată; societate de ajutor reciproc sau fundaţie.

- Înregistrare: cu excepţia cazului în care există un model agreat de Comisia organizaţiilor de caritate şi de administraţia fiscală, orice statut este întotdeauna supus examinării Comisiei organizaţiilor de caritate, care comunică toate elementele necesare administraţiei fiscale.

Comisia decide aprobarea statutului în funcţie de scopurile declarate de organizaţie, de competenţele şi mijloacele de care dispune aceasta pentru atingerea scopurilor şi de activităţile concrete prevăzute.

Odată aprobate de Comisie şi de administraţia fiscală, statutele pot fi definitiv adoptate de organizatori şi eventual înregistrate la Comisie, în conformitate cu Legea din 1993 privind asociaţiile caritabile.
Chiar dacă înregistrarea nu are ca efect automat acordarea statutului de asociaţie caritabilă, aceasta are valoarea de anunţ public, iar autorităţile îi pot acorda reducerea impozitelor.

- Control: organizaţiile caritabile sunt supuse unui control administrativ exercitat de Comisia organizaţiilor de caritate şi unui control jurisdicţional exercitat de tribunale sau de Comisia organizaţiilor de caritate.
OLANDA
Bază legală: Codul civil
Asociaţiile de drept privat se constituie pe baza unui “act juridic multilateral” în condiţiile şi conform obiectului determinat de fondatori; obiectul nu poate consta în “realizarea de beneficii destinate distribuirii între membri.” Asociaţiile de drept privat pot exercita, însă, activităţi cu caracter economic sau comercial.

În afara fundaţiilor şi a asociaţiilor fără scop lucrativ, Codul civil face distincţie între:

- asociaţiile cu capacitate juridică deplină (care răspund faţă de terţi), constituite prin act notarial şi înscrise obligatoriu în registrul public de pe lângă Camera de comerţ şi industrie;

- asociaţiile cu capacitate juridică restrânsă, constituite prin act sub semnătură privată şi a căror responsabilitate diferă după cum acestea sunt sau nu înscrise în registrul public menţionat.
Condiţiile de funcţionare a acestora sunt sensibil identice. Art.2.1 - 2.25 (Cartea II, Titlul 1 – Dispoziţii generale), apoi 2.26 - 2.52 (Cartea II, Titlul 2 – Asociaţiile) din Codul civil stabilesc un regim detaliat, unicul aplicabil în absenţa unei dispoziţii statutare exprese. În afara cadrului general al legii, statutele asociaţiei, notariale sau sub semnătură privată, stabilesc regulile specifice aplicabile. 
Asociaţiile fără scop lucrativ

▪ Înfiinţare

Actul de constituire şi declaraţia. Asociaţia poate fi constituită prin simpla semnare de  către fondatori a statutului asociaţiei; în acest caz, asociaţia nu are capacitate juridică deplină. Au capacitate juridică deplină asociaţiile înfiinţate prin act notarial (încheiat de fondatori) sau prin act notarial având ca obiect statutul asociaţiei. 
Asociaţiile nu pot avea ca obiect realizarea de beneficii destinate repartizării între membri (fac excepţie asociaţiile cooperatiste şi societăţile de ajutor reciproc).
Dacă înfiinţarea asociaţiei s-a făcut prin act notarial, administratorii au obligaţia de a o înscrie în registrul public de pe lângă Camera de comerţ şi industrie a regiunii în care asociaţia are sediul social şi de a depune o copie sau un extras autentic al actului statutar, însoţit de numele, prenumele şi domiciliul administratorilor/oricărei persoane abilitate să reprezinte asociaţia. 
Statutul. Statutul asociaţiei constituite prin act notarial conţine următoarele menţiuni obligatorii: denumirea şi sediul asociaţiei; obiectul de activitate; obligaţiile membrilor; modalităţile de desemnare a administratorilor şi condiţiile de retragere a acestora; modalităţile de convocare a adunării generale; destinaţia soldului beneficiului asociaţiei în cazul dizolvării.
▪ Organizare şi funcţionare

Capacitatea juridică. Asociaţiile al căror statut nu face obiectul unui act notarial sunt asociaţii cu “capacitate juridică restrânsă”. Acestea nu pot dobândi bunuri “supuse înregistrării” (îndeosebi bunuri imobiliare) şi nici nu pot accepta legate.
Asociaţiile cu “capacitate juridică deplină” sunt asociaţiile înfiinţate prin act notarial/al căror statut face obiectul unui act notarial. Dacă legea nu prevede altfel, aceste asociaţii dispun de aceleaşi drepturi patrimoniale de care beneficiază persoanele fizice.
De asemenea, numai asociaţiile al căror statut a făcut obiectul, iniţial sau ulterior, a unui act notarial şi care au fost înscrise în registrul public al Camerei de comerţ şi industrie competentă teritorial, pot exercita activităţi comerciale sub rezerva ca aceste activităţi trebuie să fie conforme cu obiectul asociaţiei şi să nu fie concurente cu activităţile întreprinderilor.  

Membrii asociaţiei. Regulile referitoare la membrii asociaţiei pot fi prevăzute în statut fără condiţii specifice, cu excepţia regulilor referitoare la pierderea calităţii de membru care sunt norme de ordine publică şi sunt expres prevăzute de Codul civil. 
Adunarea generală. Dacă statutul nu prevede altfel, adunarea generală a membrilor reprezintă organul de conducere al asociaţiei. Adunarea dispune de o competenţă de drept comun, administratorii fiind mandatarii membrilor şi putând fi revocaţi/ suspendaţi oricând de adunare.
Statutele pot prevedea (fără nici o constrângere) liniile directoare referitoare la modalităţile de convocare a adunării, la participarea membrilor, la reprezentarea acestora, la modalităţile de vot şi la competenţele adunării. 
Codul civil conţine unele dispoziţii neobligatorii de la care fondatorii pot deroga, dar care sunt aplicabile în cazul în “tăcerii” statutului, precum şi dispoziţii de ordine publică aplicabile în toate cazurile. Astfel:
- dacă statutul prevede posibilitatea participării la adunarea generală a persoanelor nemembre, numărul voturilor exprimate de acestea nu poate depăşi 1/3 din numărul total al voturilor exprimate;

- statutul trebuie să prevadă întotdeauna posibilitatea convocării extraordinare a adunării generale de către organul de administrare, la solicitarea scrisă a unui număr minim de membri, într-un termen care nu poate depăşi 4 săptămâni;

- statutul poate fi modificat numai pe baza deciziei adunării generale, convocată în termen de cel puţin 7 zile, propunerea de modificare figurând pe ordinea de zi şi fiind pusă la dispoziţia membrilor asociaţiei în condiţii relativ stricte. Chiar dacă statutul nu prevede posibilitatea modificării, aceasta este întotdeauna posibilă cu votul unanim al membrilor asociaţiei.
Administrarea asociaţiei. Adunarea generală desemnează organul de administrare al asociaţiei, în condiţiile stabilite prin statut. Administratorii sunt simpli mandatari ai membrilor; în consecinţă, chiar dacă au fost numiţi pentru o durată determinată, aceştia pot fi revocaţi sau suspendaţi în orice moment. Competenţele administratorilor sunt destul de mari, dar nu pot depăşi sfera administrării generale a asociaţiei. Astfel, administratorii nu pot achiziţiona, înstrăina sau greva bunuri imobile ale sau pentru asociaţie. În schimb, aceştia sunt abilitaţi să reprezinte asociaţia, îndeosebi în justiţie; statutul poate atribui această competenţă altor persoane.

Statutul poate prevedea şi supravegherea administrării asociaţiei de către “consiliul comisarilor” (numiţi sau revocaţi în aceleaşi condiţii ca şi administratorii)  care au ca atribuţie specifică verificarea conturilor asociaţiei.
Răspunderea juridică.  După înscrierea în registrul public al Camerei de comerţ şi industrie, asociaţia răspunde civil pentru angajamentele asumate. Administratorii pot răspunde solidar. De asemenea, în anumite condiţii, asociaţia poate invoca nulitatea unui act juridic, dacă poate demonstra că actul îndeplinit în numele său depăşeşte obiectul său social şi că partea adversă nu a putut ignora acest lucru.
În cadrul asociaţiei neînscrise în registrul public, administratorul răspunde personal pentru orice act prin care angajează asociaţia.

▪ Dizolvare - lichidare

Dizolvarea. Conform art.2.19 din Codul civil, dizolvarea persoanelor juridice poate avea loc:

- în cazurile prevăzute de statut (de exemplu, la expirarea duratei pentru care a fost înfiinţată);

- prin decizia adunării generale (dacă este vorba despre o fundaţie, prin decizie a consiliului de administraţie, abilitat în acest sens de statut);

- din cauza insolvabilităţii, în caz de faliment (îndeosebi pentru asociaţiile care exercită activităţi comerciale);

- prin hotărâre judecătorească, în cazurile prevăzute de lege (îndeosebi dacă obiectul/activitatea asociaţiei contravine bunurilor moravuri sau dacă aceasta acţionează contrar statutului);

- din cauza absenţei totale a membrilor.
Lichidarea. Se efectuează de persoanele desemnate de adunarea generală, de curatorul falimentului, de grefierul tribunalului sau de un lichidator numit prin hotărâre judecătorească. După plata creditorilor, lichidarea bunurilor asociaţiei dizolvate se efectuează conform dispoziţiilor prevăzute în statut. În absenţa unor prevederi statutare, soldul beneficiului revine membrilor asociaţiei.
Menţiunea dizolvării trebuie făcută în registrul public în care a fost declarată înfiinţarea asociaţiei. 

Fundaţiile
Regimul juridic aplicabil fundaţiilor face obiectul Titlului 6 din Cartea II a Codului civil. Spre deosebire de asociaţii şi conform principiului tradiţional al fundaţiilor, aceste entităţi dobândesc personalitate juridică prin simpla înregistrare a actului de fondare (care trebuie să prevadă şi resursele financiare necesare realizării obiectului de activitate avut în vedere).

Ca şi asociaţiile, fundaţiile pot fi de interes general, dacă urmăresc scopuri de interes public/binefacere, cultural, religios, ştiinţific, caritabil sau de sănătate publică.

Pentru înfiinţarea unei fundaţii, este suficient ca fondatorii să încheie, în faţa notarului, un act autentic având ca obiect statutul fundaţiei; statutul trebuie să cuprindă: numele, obiectul, sediul şi modalităţile de gestiune, de funcţionare, indicaţii precise privind resursele (îndeosebi modalităţile de vărsământ iniţial al fondatorilor), precum şi modalităţile de devoluţie a bunurilor în cazul dizolvării fundaţei. Statutul se depune la Registrul special al fundaţiilor de pe lângă Camera de comerţ şi industrie teritorial competentă.

Fundaţiile nu au membri, ci numai un organ de administrare desemnat prin statut. Organul de administraţie nu exercită competenţe de control asupra fundaţiilor.

La solicitarea oricărei persoane interesate, tribunalele au competenţa de a pronunţa dizolvarea (îndeosebi în cazul în care fundaţia nu mai are obiect de activitate sau acesta devine ilegal/contrar binelui comun sau bunurilor moravuri.

PORTUGALIA
Bază legală: Constituţie; Codul civil; Decretul-lege nr.406/74; Decretul-lege nr.594/74

Art.45 şi 46 din Constituţie consacră şi garantează dreptul şi libertatea de asociere. Decretul-lege nr.406/74 şi Decretul-lege nr.594/74 reglementează în detaliu dreptul şi libertatea de asociere. 
Singurele excepţii de la libertatea de asociere le constituie: asociaţiile nedemocratice cu scopuri politice; asociaţiile care promovează violenţa şi ura; asociaţiile ale căror activităţi contravin moralei publice sau nu coincid scopului prevăzut în statut; asociaţiile care, în mod sistematic, îşi ating scopurile prin mijloace ilegale sau asociaţiile care tulbură disciplina forţelor armate.  
Codul civil conţine prevederi aplicabile asociaţiilor şi fundaţiilor, îndeosebi în ce priveşte aspectele referitoare la obţinerea personalităţii juridice, nulitatea actului de înfiinţare, sediul, capacitatea, organele, reprezentarea, obligaţiile şi responsabilitatea organelor de conducere, destinaţia bunurilor în cazul dizolvării. 
Anumite tipuri de asociaţii sunt reglementate de legi specifice: Asociaţia studenţilor - Legea nr.33/87; Asociaţiile pentru drepturile femeii - Legea nr.95/88; Asociaţiile reprezentanţilor familiei - Legea nr.9/97; Asociaţiile de promovare a sportului - Decretul-lege nr.279/97; Asociaţiile de protecţie a regimului legal al imigranţilor - Legea nr.115/99;  Asociaţiile privind mediul nonguvernamental - Legea nr.35/98; Asociaţiile pentru dezvoltarea cooperării nonguvernamentale - Legea nr.66/98; Asociaţiile pentru persoanele cu dizabilităţi - Legea nr.127/99; Asociaţiile profesionale ale militarilor - Legea organică nr.3/2001.
Asociaţiile
▪ Înfiinţare 
Înfiinţarea asociaţiei se face pe baza actului de constituire şi a statutului asociaţiei. Conform art.167 din Codul civil:

“1. Actul de constituire al asociaţiei specifică bunurile sau serviciile cu care membrii participă la patrimoniul social, denumirea, scopul şi sediul asociaţiei, organizarea sa, precum şi durata în cazul în care asociaţia se constituie pentru o perioadă determinată.

2. Statutul poate specifica drepturile şi obligaţiile membrilor, condiţiile de aderare, retragere şi excludere, condiţiile de desfiinţare a asociaţiei, precum şi devoluţia subsecventă a patrimoniului acesteia.”
Dobândirea personalităţii juridice. Pentru dobândirea personalităţii juridice, actul de constituire şi statutul asociaţiei trebuie să facă obiectul unui act notarial autentic (art.168 din Codul civil).
Notarul are obligaţia de a comunica oficial actul de constituire şi statutul asociaţiei către autoritatea administrativă (prefectul) şi ministerul public şi de a le transmite Jurnalului Oficial, în vederea publicării.  Actul de constituire şi statutul nu produc efecte faţă de terţi dacă nu se publică în condiţiile menţionate mai sus.

Ministerul public verifică legalitatea textelor care îi sunt prezentate şi poate propune eventuale modificări.

▪ Organizare şi funcţionare

Capacitatea. Codul civil reglementează principiul specialităţii pentru persoanele juridice. Capacitatea persoanelor juridice înglobează toate drepturile şi obligaţiile necesare pentru atingerea scopurilor acestora, cu excepţia drepturilor şi obligaţiilor interzise de lege. Acest principiu general este consacrat de art.12-2 din Constituţie, conform căruia “persoanele juridice se bucură de drepturile şi obligaţiile compatibile cu natura acestora.”
Membrii asociaţiilor. Statutul poate reglementa liber modalităţile de admitere şi excludere a membrilor (nu este prevăzut un număr minim de membri), precum şi drepturile şi obligaţiile acestora, fără a putea deroga de la următoarele reguli imperative:
- nici un membru nu poate vota în nume propriu/ca reprezentant ai altui membru asupra problemelor în cazul existenţei unui conflict de interese între el/soţie/ascendenţi/descendenţi şi asociaţie;

- deciziile adoptate prin încălcarea acestei dispoziţii sunt anulabile dacă votul membrului care nu avea drept de vot a fost esenţial pentru obţinerea majorităţii necesare;

- membrul care, indiferent de motiv, nu mai face parte din asociaţie, nu îşi poate recupera cotizaţiile plătite şi pierde dreptul la patrimoniul social, fără a se aduce atingere responsabilităţii pentru toate prestaţiile effectuate în perioada în care era membru al asociaţiei;

- calitatea de membru are caracter personal; fără dispoziţie statutară contrară, această calitate nu poate fi transmisă prin act între vii sau prin succesiune.

Adunarea generală. Are competenţă asupra tuturor problemelor care nu intră în atribuţiile legale/statutare ale altor organe ale asociaţiei.
Este organul suprem al asociaţiei şi are competenţă exclusivă pentru deciziile cu o importanţă specială, îndeosebi în ce priveşte: revocarea membrilor organelor asociaţiei; aprobarea bilanţului contabil; modificarea statutului asociaţiei; dizolvarea asociaţiei; autorizarea intentării de acţiuni împotriva administratorilor pentru faptele comise în exercitarea atribuţiilor

Organele de administrare a asociaţiei. Asociaţia trebuie să aibă în mod obligatoriu un organ colegial de administraţie şi un consiliu de supraveghere, ambele formate dintr-un număr impar de membri.
Art.170 şi 171 din Codul civil precizează modalităţile de desemnare şi revocare a administratorilor, precum şi modalităţile de convocare şi de funcţionare a organului de administrare şi a consiliului de supraveghere a asociaţiei.

▪ Dizolvare – lichidare
Dizolvarea.  Cf. Codului civil, asociaţia se dizolvă:
- pe baza deciziei adunării generale;
- la expirarea termenului de înfiinţare, dacă a fost constituită pentru o perioadă determinată;
- la apariţia oricărei cauze de extincţie prevăzută în actul de constituire/statut;
- prin decesul sau dispariţia tuturor membrilor;
- pe baza hotărârii judecătoreşti de insolvabilitate;
- pe baza hotărârii judecătoreşti: dacă scopul a fost atins sau devine imposibil de atins; dacă scopul real nu coincide cu cel indicat în actul de constituire/statut; dacă scopul este în mod sistematic urmărit prin mijloace ilicite sau imorale; dacă existenţa sa devine contrară ordinii publice. În toate aceste cazuri, declararea dizolvării poate fi cerută în justiţie de ministerul public sau de orice persoană interesată.

Transmiterea bunurilor. Conform art.166 din Codul civil:
“1. După extincţia persoanei juridice sau în cazul în care există bunuri donate sau legate cu sarcini sau destinate unui anumit scop, la cererea ministerului public, a lichidatorilor, a oricărui asociat/persoană interesată sau a moştenitorilor donatorului/executorului testamentar, tribunalul poate decide atribuirea bunurilor unei alte persoane juridice, întotdeauna cu sarcină sau destinate unui anumit scop.

2. Bunurile neincluse la art.precedent sunt afectate conform statutului sau deliberărilor asociaţilor, fără a se aduce atingere dispoziţiilor conţinute în legile speciale; la cererea minsiterului public, a lichidatorilor sau a oricărui asociat/persoane interesate, tribunalul poate atribuirea acestora unei alte persoane juridice sau statului, asigurând, în măsura posibilului, realizarea scopurilor persoanei juridice desfiinţate.”
Fundaţiile
▪ Înfiinţare
Actul constitutiv. Actul de constituire trebuie să indice scopul fundaţiei şi să specifice bunurile care îi sunt destinate. În actul de constituire sau în statutul redactat, fondatorul poate da instrucţiuni privind sediul, organizarea şi funcţionarea fundaţiei, poate stabili condiţiile de transformare/desfiinţare a fundaţiei, precum şi destinaţia bunurilor în astfel de cazuri.
Dacă fundaţia este înfiinţată prin act între vii sau prin testament public, forma notarială este obligatorie pentru actul de constituire. Această obligaţie nu există dacă fundaţia este înfiinţată în baza unei dispoziţii dintr-un testament privat.

Dobândirea personalităţii juridice. Fundaţiile dobândesc personalitate juridică prin recunoaştere individuală de către autoritatea administrativă (spre deosebire de asociaţii care dobândesc personalitate juridică numai prin actul de constituire şi statut în formă autentică).

Această recunoaştere este explicit reglementată de  Codul civil care prevede că o fundaţie având un scop considerat fără interes social nu poate fi recunoscută de autoritatea competentă. De asemenea, nu poate fi recunoscută dacă bunurile afectate sunt insuficiente pentru atingerea scopului propus.

După recunoaştere, fundaţia trebuie să urmeze procedura de publicitate (ca şi asociaţiile).

Declararea utilităţii publice este reglementată de Decretul-lege nr.460/77 (aplicabil şi asociaţiilor).

Statutul. Statutul trebuie să aibă formă autentică, indiferent de forma actului constitutiv al fundaţiei.

Statutul poate fi redactat de orice altă persoană decât fondatorul dacă acesta din urmă a dat indicaţiile minime necesare constituirii fundaţiei (scop şi patrimoniu). În acest caz, se ia în considerare voinţa reală sau prezumată a fondatorului. 
▪ Organizare şi funcţionare

În ce priveşte capacitatea juridică, funcţionarea şi răspunderea, au aplicabilitate regulile care guvernează asociaţiile. 
Modificarea scopului fundaţiei. După audierea administratorului fundaţiei şi a fondatorului, autoritatea care are competenţa recunoaşterii poate modifica scopul fundaţiei dacă: a. scopul pentru care a fost înfiinţată a fost atins sau a devenit imposibil de atins; b scopul fundaţiei nu prezintă interes social; c. dacă patrimoniul a devenit insuficient pentru atingerea scopului iniţial.  Noul scop trebuie să fie similar celui stabilit de fondator. Scopul fundaţiei nu poate fi modificat dacă actul de constituire prevede pentru aceste cazuri desfiinţarea fundaţiei.
▪ Dizolvare 

Cauze de dizolvare: împlinirea termenului pentru fundaţiile constituite pe perioadă determinată; apariţia oricărei cauze de dizolvare prevăzută în actul de constituire; pronunţarea hotărârii judecătoreşti de insolvabilitate.
De asemenea, o fundaţie poate fi dizolvată direct de autoritatea având competenţa de recunoaştere dacă: scopul fundaţiei a fost atins sau a devenit imposibil de atins; scopul real nu coincide cu cel menţionat în actul de constituire; scopul este în mod sistematic urmărit cu ajutorul unor mijloace ilicite sau imorale; existenţa fundaţiei a devenit contrară ordinii publice.

SPANIA
Baza legală: Constituţie; Legea organică nr.1/2002 privind dreptul de asociere

Art.22 din Constituţie consacră şi garantează cetăţenilor dreptul la liberă asociere:

“1. Dreptul de asociere este garantat.

2. Sunt ilegale asociaţiile care urmăresc scopuri sau care folosesc mijloace calificate de lege ca infracţiuni penale.

3. Asociaţiile înfiinţate în baza acestui articol trebuie înscrise în registru, înscrierea având ca scop unic cunoaşterea acestora de către public.

4. Asociaţiile pot fi dizolvate sau activităţile acestora pot fi suspendate numai în baza unei hotărâri judecătoreşti motivate.

5. Asociaţiile secrete şi paramilitare sunt interzise.”

În Spania, există aproximativ 10.000 de entităţi cu scopuri sociale, dintre care 8.300 sunt asociaţii şi 1.700 fundaţii. Cele trei domenii principale de activitate vizează asistenţa şi sprijinirea tinerilor, a femeilor şi familiei.

▪ Înfiinţare
Principiile care stau la baza înfiinţării unei organizaţii nonprofit sunt:

- inexistenţa unor restricţii civile/interdicţii legale aplicabile persoanelor fizice; 

- obţinerea consimţământului tutorilor în cazul minorilor. Organizaţiile de copii, tineri sau studenţi sunt reglementate de art.7.2 din Legea organică nr.1/1996 privind protecţia legală a minorilor;

- respectarea de către membrii forţelor armate/instituţiilor militare a ordonanţelor regale care le sunt aplicabile, precum şi tuturor reglementărilor specifice;

- respectarea de către judecători, magistraţi şi procurori a tuturor reglementărilor referitoare la asociaţiile profesionale.

Conform art.2.6 şi 3 din Legea organică nr.1/2002 privind dreptul de asociere, persoanele juridice private şi publice au dreptul de a se asocia, cu condiţia respectării tuturor principiilor de echitate faţă de persoanele fizice membre ale asociaţiei.

Conform legii şi regulamentelor interne, responsabilitatea desfăşurării activităţilor unei asociaţii nonprofit revine membrilor consiliului de conducere; în cazul fundaţiilor, responsabilitatea revine membrilor consiliului director, aflat sub supravegherea protectoratului public (naţional sau regional).

Veniturile nelucrative sunt scutite de taxa generală asupra corporaţiilor. Veniturile economice sunt supuse unui impozit de bază redus cu 10%. 

În cazul dizolvării, activele sunt direcţionate conform modalităţilor stabilite de regulamentele interne.

▪ Înregistrare
Orice organizaţie nonprofit are obligaţia de a se înscrie în Registrul asociaţiilor. 

Există două tipuri de registre: regional şi naţional. Registrul naţional al asociaţiilor, prevăzut de Legea organică, conţine toate informaţiile privind asociaţiile, federaţiile, confederaţiile şi uniunile de asociaţii care îşi desfăşoară activitatea la nivel naţional, precum şi asociaţiile străine care îşi desfăşoară activitatea în Spania. Registrul regional conţine informaţii privind asociaţiile care îşi desfăşoară activitatea la nivel regional şi este supus reglementărilor Comunităţii autonome în cauză.

Înscrierea se face pe baza furnizării următoarelor informaţii: denumirea şi adresa asociaţiei; activităţile statutare şi scopurile; domeniul specific; identitatea membrilor consiliului de conducere/director; reprezentanţe/filiale; data constituirii şi a înscrierii; declaraţia privind scopul de interesul public; apartenenţa la federaţii/confederaţii/uniuni; procedura de suspendare/dizolvare.

▪ Resurse financiare
Principalele surse de venit sunt clasificate în venituri interne şi venituri externe. Venitul intern este format din cotizaţiile membrilor, iar venitul extern poate fi public sau privat. Finanţarea publică este permisă în condiţiile prevăzute de lege, în funcţie de scopul asociaţiei. Finanţarea privată se realizează din donaţii şi sponsorizări.

� Amenda este de maximum 218 €, iar în caz de recidivă de maximum 726 €.


� În anul 2008, peste 7.500 de organizaţii de caritate au solicitat scutirea de taxe.


� Bilan de la vie associative 2008-2010, Conseil national de la vie associative (CNVA), La Documentation française, juillet 2011


http://www.injep.fr/Bilan-de-la-vie-associative-2008





� Agrementul ministerial constituie relaţia privilegiată dintre un minister şi o asociaţie. Aceasta presupune acceptarea, de către organele de conducere ale asociaţiei, a anumitor constrângeri, în schimbul dobândirii unor drepturi speciale din partea ministerului. 


� “Art.78. O uniune de persoane care urmăreşte un scop nelucrativ dobândeşte personalitate prin înscrierea în registrul public ţinut în acest scop de tribunalul civil competent. Pentru constituirea unei asociaţii este necesar un număr de minimum 20 de persoane.” 


� “Art.79. În vederea înscrierii asociaţiei în registru, fondatorii sau administraţia asociaţiei depun o cerere la tribunalul civil. La cerere, se anexează actul constitutiv, lista cu numele membrilor consiliului de administrare provizorie şi statutul semnat şi datat de membri.” 


� “Art.80. Sub sancţiunea nulităţii, statutul trebuie să stabilească: 1. scopul, denumirea şi sediul asociaţiei; 2. condiţiile de aderare, retragere şi excludere a membrilor, precum şi drepturile şi obligaţiile acestora; 3. resursele asociaţiei; 4. modul de reprezentare a asociaţiei în justiţie şi extrajudiciar; 5. organele administraţiei asociaţiei, precum şi condiţiile de constituire şi de funcţionare a administraţiei şi de revocare a organelor acesteia; 6. condiţiile privind convocarea, procesul deliberativ şi decizional al adunării membrilor; 7. condiţiile de modificare a statutului; 8. condiţiile de dizolvare a asociaţiei.”

